text:
Refineria Di Korsou Ta Skohe Ihs Markit Komo Eksperto Pa Asisti Korsou Den Buskeda Di Partner Pa Desaroya Nos Refineria
Willemstad 17 di aprel 2018 – Refineria di Kòrsou despues di un proseso di evaluashon, a skohe IHS Markit komo e kompania eksperto ku lo asistí Kòrsou, den e búskeda di un partner pa desaroyá i modernisá nos refineria despues di 2019. Refineria di Kòrsou, konforme desishon di Konseho di Minister di 30 di desèmber 2017, a inisiá na yanüari último ku e búskeda di un kompania eksperto pa asistí Kòrsou den e proseso pa yega na un partner stratégiko pa nos refineria. Despues di un evaluashon rigoroso pero efektivo, ku a inkluí tantu un evaluashon di e kapasidat i konosementu tékniko komo e proposishon komersial di e 7 kompanianan ku a partisipá den e destaho, a skohe e kompania IHS Markit komo esun mas ideal pa asistí Kòrsou den e proseso importante aki. A realisá e proseso di eskoho aki den e tempu ku a keda planifiká. Refineria di Kòrsou, awor asistí pa IHS Markit, lo inisiá mesora ku e proseso pa yega na kandidatonan potensial pa manehá, operá i modernisá nos refineria despues di 2019.
E proseso pa yega na e eskoho di e eksperto
Na inisio di e proseso pa yega na e eksperto aki, Refineria di Kòrsou a manda puntra 15 kompania, ku reputashon di sa hasi e tipo di trabou aki, si nan tin interes pa partisipá den e destaho. Di e 15 kompanianan aki 7 kompania a kontestá ku nan lo ta interesá. Refineria di Kòrsou a manda un asina yamá Request for Proposal (RFP) pa e kompanianan i a risibí una oferta di kada un. E ofertanan mester tabata konsistí di dos parti separá, esta e parti tékniko i e oferta komersial. Refineria di Kòrsou na promé lugá a evaluá e kapasidat i konosementu tékniko di e kompanianan i despues a hasi un evaluashon di nan oferta komersial. IHS Markit a skor mas haltu ku tur e otro kompanianan pa ámbos komponente i komo tal a keda skohé.
IHS Markit
IHS Markit ta un kompania ku a sirbi mas di 50.000 kompania rònt mundu. E kompania tin 80% di e kompanianan riba Fortune 500 komo su kliente, bou di kua tin 94 di e 100 kompanianan Merikano mas grandi. IHS Markit su ofisina prinsipal ta na Londres i e kompania ta konta ku profeshonalnan trahando rònt mundu.
IHS Markit ta bon konosí ku Kòrsou. Den pasado kaba nan a sostené Refineria di Kòrsou ku konseho tokante di refineria i instalashonnan di depósito. IHS Markit na 1985 a asistí gobièrnu den e parti tékniko di e negosiashonnan pa mantené e refineria habrí. Banda di brinda sosten na Refineria di Kòrsou e kompania a yega di brinda sosten na diferente kompania den Karibe, den nan búskeda pa kumpra refinerianan den Karibe i a sostené kompanianan den nan estudio pa inventarisá modernisashon di refinerianan den region. Por último IHS Markit a sostené kompanianan den negosiashon tokante LNG, estudio di merkado i “due diligence”.
Búskeda pa partner stratégiko mas intensivo
Awor e búskeda pa e partner stratégiko pa nos refineria ta drenta mesora den e siguiente fase, ku ta búskeda di partnernan potensial ku ta interesá den nos refineria. Maske ku tin kandidatonan ku ta mustrando interes den nos refineria, e proseso mester ta unu diligente, transparente i ku ta pèrkurá pa Kòrsou haña e mihó partner, ku huntu ku nos por pèrkurá pa un futuro duradero di nos refineria.
E promé paso ta pa traha riba un asina yamá “High quality investor’s data package”. Esaki ta un dokumentu ekstenso ku aparte di ta duna un bista amplio di e aspektonan tékniko i finansiero di nos refineria, e mester kontené tambe p.e. e potensial di nos refineria unabes ku renob’é. Na mes momentu ta sondia tambe e interes serka interesadonan potensial den mundu. E “High quality investor’s data package” mester ta kla pa mas tardá entre ougùstùs i sèptèmber. Lo mester kumpli ku algun tarea sekundario promé, esta:
-
- Aktualisá e modèl di “cashflow” di e refineria kreá na 2015/2016 i e modèl a largo plaso di balorashon a base di e último pronóstiko a largo plaso di preis
-
- Revisá minusiosamente e pronóstiko di merkado pa krudo i produkto
-
- Evaluá posibel konfigurashonnan alternativo pa e refineria
-
- Aktualisá e evaluashon i e estudio, ku IHS Markit a efektuá na 2015/2016, tokante di e terminal di Bullenbaai operá pa un tersera.
-
- Investigá si modernisá e refineria òf (laga) traha un nobo na otro lokalidat ta e mihó desishon
-
- Investigá e merkado(nan) i preis di LNG i/o gas natural
-
- Investigá e “business case” di CRU (e planta di utilidat)
-
- Traha un “overall business case”
-
- Atendé ku aspektonan di medio ambiente, salú i seguridat
- Kompilá i traha un “investor’s data package”
Lo manda e “High quality investor’s data package” pa tur e partidonan ku a demonstrá di tin interes den bira nos partner stratégiko pa manehá i operá nos refineria despues di 2019. IHS Markit mes lo asistí Refineria di Kòrsou den e proseso di identifiká organisashonnan apropiá ku ta interesá i ku ta disponé di fondonan pa por ehekutá e modernisashon(nan) nesesario i ku tin e kapasidat tékniko pa operá nos refineria, tambe e terminal di Bullenbaai i proveé gas natural òf LNG. IHS Markit lo asistí Refineria di Kòrsou tambe den elaborashon di e kontraktnan relevante.
Tur esfuerso ta dirigí pa logra ku pa mas tardá fin di aña nos lo por tin e kandidatonan ku lo sigui negoshá kuné pa yega na un akuerdo definitivo. IHS Markit lo asistí Refineria di Kòrsou tambe den elaborashon di e kontraktnan.
No opstante ku henter e proseso por lo general ta unu ku komo kolektividat nos mester atendé ku diligensia, e próksimo fase ta unu kaminda nos mester ta ainda mas konsiente di e embergadura di kualke akshon ku por influensiá persepshon di partnernan potensial i nan disponibilidat pa drenta un proseso asina elaborá di negosiashon. Refineria di Kòrsou, konsiente di e importansia di nos refineria, lo tene partidonan envolví i komunidat na altura di desaroyo di e proseso na momentunan kardinal den e trayekto. E proseso ta unu kompliká, den un merkado petrolero dinámiko loke ta eksigí pa nos tin nanishinan den un direkshon ku e firme konvikshon ku nos por logra, basta kada un di nos duna di su parti.
Nota pa redakshon:
Pa mas informashon tokante di e komunikado di prensa tuma kontakto ku:
Alvin Martina
Tel.: 565- 0347
e-mail: alvinmartina@hotmail.com
Persona di kontakto tokante di IHS Markit:
Sra. Melissa Manning
Global PR Director | Corporate Communications and Investor Relations
Tel: +1 832 458 3840
e-mail: melissa.manning@ihsmarkit.com


c: text/html

text:
Editorial
Binti aña pasa, mundo a celebra entrada di Siglo 21 cu un ansha enorme. Tabata existi un panico enorme pa tur loke por a bay robes cu e base tecnologico cu hende a crea durante Siglo 20.
Nada a pasa y mundo cu alivio a sigui cana sin prepara su mes debidamente pa loke tabata exigi atencion.
Dos dia pasa, Aruba a despedi di 2019 y a drenta un decada nobo, cu ta habri porta pa retonan y cambio mundial grandi pa cual Aruba lamentablemente no a wordo prepara.
DIARIO durante e ultimo lunanan di 2019, a presenta na Aruba loke mester spera durante e decada 2020 pa 2030. Na mes momento nos a prepara nos mes tambe pa por cumpli cu nos deber sagrado di informa Aruba na e nivel mas halto.
Un bon gobernacion mester a guia Aruba na e futuro nobo. Mester di placa pa transforma e sistemanan basico di funcionamento di nos comunidad.
Pa por a confronta 2020, for di momento cu Aruba a bandona recesion na inicio di siglo, mester a cuminsa crea reservanan pa e pais.
2009 tabata di importancia crucial pa Aruba y mester a nifica introduccion di sistemanan adapta na e adelanto cientifico y e desaroyonan cu mester a sigui spera.
Ta e adelanto cientifico a haci cu hende ta alcansa un edad mas halto, loke ta nifica cu e comunidad ta cambia. E hende ta keda productivo na un edad mas halto aunke su gastonan pa entre otro salud, siguridad, bienestar general ta aumenta.
Antes school basico por tabata suficiente pa un hoben haya un trabou. Awor tur trabou ta exigi preparacion cu ta costa placa y ekipo di empresa y trahado.
E generacion cu awor ta retira, tabata pionero di un pais nobo, institutonan moderno y introduccion di e era di jet y tecnologia.
2020 ta habri un periodo di traspaso di trabou, comunidad y sistemanan cu a desaroya cu velocidad enorme.
Herencia mester wordo dividi den un generacion cu no necesariamente ta sigui e paso profesional hereda. Mundialmente e mundo empresarial y laboral ta cambia mescos cu e ser humano y su ambiente.
Aruba a mara su mes pa uza e decada cu ta termina na 2030 na e esfuerso mundial di un mundo nobo a base di bon gobernacion, cu no a wordo hiba. No tin reserva financiero. No tin structura necesario ainda pa comercio ni mundo di trahado organisa.
Loke tin ta debe pa paga sin conocemento final di sumanan cu ainda mester paga durante e proximo tres decadanan.
DIARIO a drenta 2020 cu optimismo pa motibo di e liderazgo demostra dor di gobierno Wever-Croes pa pone un base nobo y responsabel pa Aruba y cu e fe cu semper tabata parti di Aruba.
DIARIO lo ta critico pa e por sigui honra su deber di matutino di Pueblo di Aruba. Cu bienestar di Aruba nos dilanti, nos ta drenta 2020 y ta desea Aruba un decada cu lo hiba nos na un futuro di felicidad!

robotstxt: allowed

filter: keep


text:
Willemstad—- Polis ta pidi yudansa pa asina resolvé e kaso di asesinato ku a tuma lugá na Campo Alegre na unda e personal di vigilansha a bin pèrdè su bida.
Relashoná ku un kaso di tiramentu ku a tuma lugá dia 6 di novèmber último , pafó di e sentro di dibertishon Campo Alegre Resort, polis ta hasi un apelashon na komunidat pa yuda ku informashon ku por kontribuí na solushon di e kaso.
Riba e dia en kestion, un dama a yega den un outo blanku na e sentro aki i a baha for di e vehíkulo despues ku esaki a wòrdu stashoná riba e lugá di stashoná outo.
E sospechoso femenino a kana bai den direkshon di entrada di e sentro i algun meter promé ku e entrada prinsipal, a saka un arma di kandela ku e tabatin den su poder i lòs algun tiru dirigí riba un personal di seguridat.
Tiru for di e arma aki a alkansá e víktima, ku konsekuensia ku el a fayesé na e sitio. Despues di su akto, e sospechoso a kore bai bek den direkshon di e outo den kua el a yega na e sitio.
Kualke persona ku por rekonosé e dama riba e grabashon òf potrèt aki òf tin mas informashon di e kaso aki, sea asina bon di tuma kontakto ku polis na e numbernan 917 (24 ora pa dia) òf 108, si bo ta deseá di keda anónimo.
Kuerpo Polisial ta gradisí komunidat di antemano pa e koperashon.


text:
Decision a wordo tuma
ORANJESTAD (AAN): Un avalancha di reaccion tabatin den mundo di enseñanza na Aruba, ora cu a sali na claridad cu Ministro di Enseñanza Dr. Rudy Lampe a tuma decision pa elimina klas di VWO-3 na Colegio San Nicolas.
E embergadura di esey ta cu alumnonan cu a bay over di VWO-2 na San Nicolas, lo tin di bay e ora na Colegio Arubano na Playa pa sigui haya les.
Aparentemente e ola di reaccion riba Diamars, a yega rapidamente na oido di Ministro. Y e reaccion a bin tanto di mayornan cu tin yiu cu ta bayendo Colegio San Nicolas, como tambe di e cuerpo di docente. Nan no por a compronde con ta tuma decision ad hoc asina sin consulta cu stakeholders.
Pero den oranan di merdia, ya caba a drenta informacion cu Ministro a cambia bek e decision. Esey nifica cu VWO-3 lo sigui bek normal na Colegio San Nicolas.
Hopi hende awor ta desea pa ohala Ministro tuma un decision rapido asina bek pa Trai Merdia na Aruba, pa asina trankilidad regresa bek den mundo di enseñanza na Aruba.


text:
WILLEMSTAD - Riba 16 di novèmber último a detené un militar hulandes na Zanzibar na Jan Thiel. E militar amalkomportá su mes na momentu ku e tabata fuma i tabata embolbí den un pleitu.
Na momento ku e personal di seguridat di e establesimentu a gara e militar djatraspa asina papia kuné riba su komportashon, e militar a hasi un moveshondi daldirihí riba e personal di seguridat. Ademas e militar a papia palabranan diskriminatorio.Basá riba loke a sosodé, e personal di seguridat a detené e militar i a entreg’é na Koninklijke Marechaussee, kual –manera semper den kaso ku un militar ta sospechá di a kometé un echo kastigabel –ta hasi un investigashon penal riba e kaso.
E fiskal di Ministerio Públiko na Kòrsou a ofresée militar e oportunidat pa paga un transakashon di 800 florin pamotibu di diskriminashon i maltrato. Den kaso ku e militar no kumpli ku un e but aki, lo yama e militar aki dilanti di korte militar pa kasonan penal.A pone Defensa na altura di e kaso i e organisashon ta lamentá e echo ku un trahadó ta ekspresá su mes di e forma aki


text:
ORANJESTAD (AAN): Un fiesta di “Back to the 80s & 90s” na Fusion Piano Bar cu DJ Ruben Scorpio Garcia a trece hopi amante di fiesta hunto, bailando riba e musica di Whitney Houston, Sister Sledge, Manhattan, Michael Jackson, The Village People y Rod Steward, y mientras cu Scorpio a sigui draai e musica, e bartendernan a sigui sirbi e cocktails!
Fusion definitivamente ta e luga cu bo mester ta! Un Lounge di Musica, Ciga y Biña di alta estilo, cu entretenimento en bibo di piano, alternando cu un combo excitante di Jazz, y pa solamente un anochi inolvidabel, DJ Ruben Scorpion Garcia, tocando e miho musica, for di e miho decadanan!
Fusion ta conta cu un bar completamente ekipa ademas di un menu extensivo di biña sirbi na glas, presentando seleccionnan delicioso di biña for di rond di mundo. E lounge ta sigui pafo na e Alhambra Shopping Mall, y ta ofrece luganan airecondiciona pa sinta paden, como tambe un plaza tropical pafo.
Aki por mira con dushi tur hende a pasa, na e fiesta cu a worde ofreci pa Tabitha y e ekipo di Divi.


text:
KRALENDIJK - Djárason 15 di yanüari 2020 próksimo, Korte lo trata e ‘verkeerszitting’ mensual, den kual esnan ku a haña but den e último lunanan ta haña oportunidat pa defendé nan kaso.
Herinnering - Betaal uw boete voor vóór 15 januari 2020!
KRALENDIJK - Op woensdag 15 januari vindt er weer de maandelijkse verkeerszitting plaats. Het Openbaar Ministerie (OM) Curaçao herinnert éénnieder eraan dat de transactie, zoals vermeld op uw oproepings-proces-verbaal (OPV), na de verkeerszitting wordt verhoogd.
Trabou Riba Tres Waf Na Mes Momento
Kralendijk – Kolegio Ehekutivo ta dal bai rápidamente ku mehorashon di e fasilidatnan pa usuarionan di e wafnan na Playa. A disidí pa hasi Waf Nelson Petrus ‘Nello’ Craane mas largu, renobá waf di piskadó i traha e waf di Chachacha kompletamente di nobo.
Embahador Di India Di Bishita Serka Gezaghebber Edison Rijna
Kralendijk – Djaluna den oranan di mainta embahador di India sr. Venu Rajamony stashoná na Den Haag Hulanda a realisá un bishita di kortesia serka gezaghebber Edison Rijna. E embahador tabata kompañá pa su sekretaria sra. Mrinalini Kaur Sapra i tambe sr. Manish Khushalani di Boneiru.
STCB ta publiká artíkulo sientífiko
Kralendijk, 4 di desèmber 2019 – Riba 28 di novèmber, Sea Turtle Conservation Bonaire (STCB) den koperashon ku Frank Rivera-Milán i Fernando Simal (WILDCONSCIENCE) a publiká un artíkulo den e revista sientífiko Endangered Species Research.
Diskurso Di Gezaghebber Na Televishon
Na bispu di aña nobo gustosamente huntu ku boso mi ke wak bèk riba e aña ku a transkurí i wak dilanti den direkshon di loke nos ta spera ku 2020 ta bai trese pa nos.
Hopi kos a pasa den aña 2019.
Kaminda ku minister di Asuntunan Interno i Relashonnan den Reino, Raymond Knops na aña 2018, tempu ku e tabata sekretario di estado ainda, tabata di opinion ku Boneiru tabata hasi muchu tiki progreso, resientemente den un debate ku Tweede Kamer el a enfatisá ku tin hopi kos bon ta pasando na Boneiru.
I t’asina ta. Mi ta spera ku aki sinku aña nos por bisa otro: 2019, esei tabata e aña di kambio. Un aña kaminda nos a laga un periodo di gobernashon difísil nos tras i a kuminsá dirigí nos mes riba futuro, ku ménos atenshon pa loke ta dividí nos i mas atenshon pa loke ta konektá nos bonerianonan ku otro.
Esei ta loke hopi di boso ta deseá tambe despues di vários aña kaminda tabata bai mas mihó sí ku entre otro enseñansa i kuido di salú, pero kaminda riba otro terenonan ku ta mes importante e tiki progreso ku a logra tabata desepshonante.
Mientras ku nos tur a spera esei sí despues di 10-10-10.
A dura hopi tempu promé ku gobernantenan di Entidat Públiko Boneiru i Reino a haña otro den un agènda komun pa hasi bida di nos bonerianonan mas mihó.
Esei, manera a ser bisa asina tantu biaha na ‘politiek Den Haag’, tabata e meta di e renobashon estatal.
Ku boso mester a warda asina tantu riba por ehèmpel atendementu ku pobresa òf ku nos kamindanan, tin diferente kousa. Un di eseinan ta ku nos, gobièrnu i nos mes, a supestimá kon grandi e retraso ta ku nos isla a konosé den su desaroyo komo parti di e pais Antia Hulandes.
E retraso ei no ta sintá solamente den asuntunan visibel manera e estado deplorabel di nos kamindanan, pero tambe den nos aparato gubernamental lokal. Nos forsa di ehekushon ta laga di deseá.
Den Haag tambe a kometé fayo. Ta te despues ku den gabinete a bini un mandatario apart pa e partinan karibense di Reino, a surgi un ambishon berdadero na Den Haag pa hasi kosnan mas mihó riba nos islanan.
Nos mester buska e kulpa serka nos mes tambe: e hopi kambionan di gobièrnu tambe a stroba nos progreso. Afortunadamente ta parse ku stabilidat gubernamental ta biniendo bèk.
Tin kestion atrobe di koperashon konstruktivo ku ministerio di Asuntunan Interno i Relashonnan den Reino i e departamentonan ku riba nan tereno di maneho ta ko-responsabel pa bienestar di pueblo di Boneiru.
E konfiansa ku a keda rekuperá entre tantu a duna un seri di resultado konkreto manera akuerdonan tokante finalisashon di konstrukshon di e instalashon pa purifiká awa shushi, kwal ta bon pa nos refnan di koral i tambe pa nos kunukeronan, tenementu di nos awa di bebe pagabel, konstrukshon di kaminda rònt di skolnan, ampliashon di akohida pa mucha i hasi esaki mas aksesibel, konstrukshon di 500 kas di hür sosial i un akuerdo di prevenshon pa hasi Boneiru mas salú.
Un logro importante ta stipulashon di un punto di referensia pa un mínimo sosial i e pasonan ku sekretario di estado Tamara van Ark di Asuntunan Sosial i Empleo a hasi pa redusí pobresa.
Aki nos por menshoná ku entrante 1 di yanüari sueldo mínimo, pagonan sosial i kompensashon pa yu ta subi atrobe. Medidanan pa baha kosto di bida ta den preparashon.
Loke ta hasi mi hopi kontentu ta ku e esfera den nos komunidat, serka siudadanonan, empresarionan, organisashonnan, fundashonnan i asosiashonnan hasiendo un buèlta den bon direkshon.
Mi ta ripará ku e desishon di Kolegio Ehekutivo pa invitá komunidat pa aportá ku nan ideanan pa e programa di gobernashon a kai den bon tera.
E invitashon pa papia huntu ku nos tokante e Plan Maestro 2030 den kua lo bini kon nos ke pa Boneiru lusi aki 10 aña, a okashoná mas entusiasmo ainda.
Pa mi ta un plaser di mira ku nos hendenan ta kuminsá move. Nos bonerianonan gusta para warda pa mira kiko ta bai pasa promé ku nos hasi algu. Miéntras ku nos ta kankan di talento i nos ta disponé di un arsenal di hende di ofishi i ‘young professionals’ ku bon formashon.
Sinembargo nos tin e tendensia pa laga otronan tuma inisiativa. Pa e motibu ei no ta bira sufisiente visibel ku nos por hopi mas ku nos mes ta pensa. Sigur ora nos dirigí nos energia riba metanan komun.
Bou di nos bonerianonan mi kier mira mas un disponibilidat pa yuda edifiká un Boneiru kaminda prosperidat i bienestar ta den ekilibrio ku otro i progreso ta kana man den man ku konservashon di nos identidat, kultura, rekursonan natural, tradishonnan i norma - i balornan típiko boneriano.
Komo isla chikitu nos ta para dilanti di desafionan grandi. Nos komunidat ta kresiendo, na fin di e aña aki nos ta yegando 21.000 habitante pa di promé biaha den nos historia.
Nos ta eksperensiando kresementu den aktividatnan ekonómiko i komersial.
Aunke ku e aña aki a pone hopi kos kana, ainda tin problemanan agudo ta wardando pa atendé na un manera desidido kuné.
Kolegio Ehekutivo no por hasi esei su so. Koperashon ta nesesario pa hasi esei. No solamente ku Konseho Insular i e ministerionan, pero ku komunidat tambe. Ku boso pues pueblo di Boneiru. Laga nos tene e ‘vibe’ positivo duru, uni forsa i traha skouder ku skouder riba mehorashon di e klima di biba pa tur hende. Huntu nos ta mas fuerte!
Promé ku mi terminá mi ke para ketu ku boso un ratu serka nos ko - siudadanonan ku den e aña tras di lomba a konfrontá kontratempu, pa motibu di pèrdida di un ser kerí òf ku pa otro motibunan ta pasando den tempunan difísil. Laga nos no lubidá e personanan aki ku tambe ta nos rumannan. Un gesto chikitu di nos parti den nan direkshon ya kaba por hasi un diferensia grandi.
Apresiabel ko - siudadanonan, falta masha poko pa nos drenta un aña nobo. Mi ta deseá boso tur un aña 2020 salú, yen di prosperidat i felisidat. Masha danki pa boso atenshon.
A presentá Plan di Maneho Nashonal Demensia pa Boneiru
Kralendijk - Kuido pa hendenan ku demensia ta hala hopi atenshon na Boneiru. Den e kuadro aki departamento di Salubridat Públiko a entregá e Plan di Maneho Nashonal Demensia na diputado Sra Nina den Heyer i na Fundashon Alzheimer.
Areglo temporal pa servisio di tou den haf; Ta trahando riba solushon struktural
Kralendijk - Departamentu di ‘Haven en Loodswezen’ di Entidat Públiko Boneiru a bini ku un areglo temporal pa tene nos haf aksesibel durante e periodo ku e toubot OLA, ku awor aki ta duna servisio, temporalmente ta disponibel den un forma hopi limitá.
Diesshete Hóben A Gana Kompetensia Organisá Pa Biblioteka Públiko
Kralendijk – Biblioteka Públiko na luna di sèptèmber a organisá un kompetensia na skolnan relashoná ku e siman di buki ku e tema: Medio di Transporte / Biaha huntu.
Tereno Di Prison Bieu Temporalmente Sitio Pa Stashoná Outo
Kralendijk – Un parti di e tereno den sentro di siudat kaminda e prisòn bieu tabata ubiká, temporalmente ta bira un sitio pa stashoná outo. E tereno aki ta keda den bisindario di pòstkantor.
Praktische Tips Voor Behoud Van Cultuur Op Conferentie
Kralendijk – Op de tweede dag van de Kickoff Masterplan 2030 heeft de workshop over behoud van de lokale cultuur, normen en waarden bij duurzame economische groei en ontwikkeling, een scala aan praktische tips opgeleverd.


text:
E weganan di World Baseball Classic ta birando mas y mas interesante, specialmente cu Hulanda ta dunando su mihor durante e weganan. Nos por wak con nos Arubianonan ta briya riba e tereno.
Pa no perde ningun di e weganan, SETAR a habri mas canal pa transmiti e weganan. Esaki nan ta awor riba canal 100 y 101 y den HD 355 y 356. Sintonisa e weganan durante dia y anochi y ban apoya nos Arubianonan.
Sigui nos riba nos pagina di Facebook pa e schedule. Pa mas informacion por tuma contacto cu SETAR na 525-1700.
Potret ta cortesia di Noel Werleman y Seever Krozendijk di 297 Sports.


text:
Las Vegas
Las Vegas ta e siudat mas pobloso di Nevada, Estadonan Uni di Merka, e sintura di Clark County, anto un siudad internashonal di resort i hotel, gokmentu anto bon restorant. Las Vegas, ku ta advertisá su mes komo e Entertianment Capital of the World (e kapital di entretenementu di mundu), ta famoso pa su kantidat di casinonan anto entretenementu asosia. Un siudat di pensioen i famia kresendo, e ta e suidat di 28 mas grandi na Merka ku un poblashon estima di 1,902,834 hende den e area metropolitano.


text:
WILLEMSTAD,—-Tur kos ta mustra ku tin masha hopi moveshon na kaminda den nos farándula lokal. Aki aya ‘E Mulina’, a kuminsá ata haña diferente informashon ku sigur lo bai hala masha hopi atenshon i ku sin duda lo bai bira tópiko di kombersashon.
Ora ku tur hende su kabes ta den festival di Tumba, ‘E Mulina’, ta slùip nan i asina saka diferente nengashon ku ta tumando lugá. Den e forma aki ‘E Mulina’, a haña informashon ku e gran maestro pianista Gedion Chandler a bira e Direktor musikal i alabes pianista nobo di agrupashon musikal GIO.
Mester bisa ku for di aña pasa den luna di novèmber e rumor aki a drenta den kaya, pero tur partido a ninga tur kos. Paso ‘E Mulina’, mes a saka un artíkulo ku Gedion Chendler ta rumbo pa GIO, pero manera semper nan a laga sa ku ta spiritu ‘E Mulina’, ta mira.
Ayera ‘E Mulina’, a haña informashon ku awor si Gedion Chandler ta e pianista nobo di agrupashon musikal GIO, pero tambe ta bin aserka ku e la bira e Direktor nobo di e Fuertisimo nan di GIO. ‘E Mulina’, a yama Gibi Doran na masha hopi okashon, pero si resultado deseá, mas despues nos a bin komprendé ku e dia nan aki, ta hopi difísil pa haña Gibi Doran na telefon, nos a komprendé ku Gibi a sera su mes den su kamber pa ningun no strob’é di skibi su Tumba nan. Tambe nos a drenta den kontakto ku Gedion Chanlder, aki tambe nos a haña di komprendé mes un kos, paso Gedion tambe tin algun komposishon i areglo ku ta bai partisipá den Tumba 2020.


text:
Foto: Caribisch Netwerk
Kada aña Kòrsou ta eksperensiá un exodus kaminda un grupo grandi di studiante ta bai den eksterior pa kontinuá ku nan estudio. Research Quest Caribbean a hasi un investigashon tokante re- emigrashon di e studiantenan. Den e investigashon aki nan a averiguá e faktornan ku ta buta un studiante skohe pa bai bèk. Aparte di esaki nan a investigá e motibunan dikon otro studiante ta disidí di no bai bèk. Den e artíkulo aki e resultado di e investigashon aki lo wòrdu resumí.
Nan resultado ta mustra ku hopi studiante tin e deseo pa bai bek Kórsou. E presensia di famia, klima di Kórsou i lifestyle na Kórsou ta wòrdu indiká komo motibunan pa bai bèk. Na momentu ku dianan kuminsa bira mas kòrtiku i friu yen hende ta haña gana di kore bai Kòrsou. Naturalmente e presensia di mama ku tata tambe ta wòrdu konsiderá na momentu ku e (èks-)studiantenan ta kla pa haña yu. Enbes di paga tantu sèn pa opvang, hopi ta preferá di laga nan yunan bai serka nan mayornan na momentu ku nan ta bai traha.
N’e otro banda, difikultat pa haña trabou na nivel i skarsedat di kas ku ta bon i pagabel ta e motibunan di mas grandi dikon studiante no ta bai bèk. Aparte di esaki e diferensia di moneda tambe ta trese su difikultat, komo ku ta tarda mas pa paga e debe ku florin. Naturalmente tambe tin e studiantenan ku ta keda pa motibu ku nan a topa nan papi òf mami na e pais ku nan a bai studia. Lokual tambe ta wórdu menshoná ta e reintegrashon den e sosiedat di Kòrsou. E habitantenan tin bia ta haña e hendenan ku ta bini bèk masha drùk, espesialmente na momentu ku e palabranan hulandes òf ingles wòrdu di meks den papiamentu. E remigrantenan, n’e otro banda, ta indiká hopi bia ku nan mester kustumbrá na e island mentality.
Maske ku tin hopi studiante ku tin gana di bai Kòrsou bek a lo largu ,tin diferente faktor ta determiná si nan ta remigrá na Kórsou. Si Kòrsou ke atraé e studiantenan aki bèk, lo mester stimulá un reintegrashon ku posibilidat di un bon trabou i bon kas. Bo tambe ta konsiderando si bo lo regresá? Kiko ta e faktornan ku ta stimula bo òf stroba bo di regresá?
Si bo ta deseá di lesa e rapòrt kompletu, klek riba e lenk aki:
https://docs.wixstatic.com/ugd/15a2bc_25664efec7164e49ae93453bd921de4d.pdf


text:
Busca Palabra
Encuesta
Download
Proyecto Scol Multilingual
Acuerdo entre Aruba y Corsou den maneho di Papiamento
Minister di Enseñansa di Aruba, dr. Armando Lampe y Minister di Enseñansa di Corsou, Marilyn Alcalá-Wallé a firma un acuerdo entre pais Aruba y Corsou encuanto maneho di e idioma Papiamento den entre otro enseñansa.
Aki por download e “Samenwerkingsovereenkomst tussen Aruba en Curacao op het gebied van de ontwikkeling en promotie van de talen “Papiamento” en “Papiamentu”:
> Samenwerkingsovereenkomst Aruba-Curacao, 24 augustus 2018
Scroll To Top


text:
Busca Palabra
Encuesta
Download
Proyecto Scol Multilingual
Historia
Origen di Papiamento
Con y na unda Papiamento a nace? No tin prueba concreto pa por bisa cu siguridad con y na unda esaki a sosode. Tin texto cu ta duna indicacion cu Papiamento tabata existi ya caba for di cuminsamento di siglo 18 na Corsou y for di final di e siglo ey na Aruba. E texto mas bieu cu nos tin na Papiamento ta un carta di aña 1775 di un Hudiu na Corsou.
Na Aruba e documento mas bieu na Papiamento ta data for di aña 1803. Esaki tabata un declaracion legal cu 26 Indjan a firma pa sostene Commandeur Pieter Specht den un procedura den corte.
Esaki kiermen cu Papiamento ta existi 250 pa 300 aña caba sigur. Sinembargo, mayoria di e autornan cu a skirbi tocante origen di Papiamento ta pensa cu Papiamento, of por lo menos e base di Papiamento, ta mas bieu ainda.
Tin diferente teoria tocante origen di Papiamento. Maske cu e diferente autornan cu a skirbi tocante origen di Papiamento tin nan propio variante di un of otro teoria, en general por dividi nan den dos grupo.
Un grupo di autor ta defende e teoria cu Papiamento, mescos cu mayoria di e otro idiomanan crioyo, a nace di un solo proto-crioyo Afro-Portugues cu tabata existi na costa west di Africa (e teoria monogenetico). E otro grupo, cu ta sostene e teoria poligenetico, ta contradeci esaki y ta bisa cu Papiamento a nace for di e necesidad di comunicacion entre e Spañonan y e Indjannan, despues cu e Spañonan a colonisa e islanan ABC rond di aña 1500.
Entre e autornan cu ta defende e teoria Afro-Portugues tin Han van Wijk, Rodolfo Lenz y Frank Martinus, cu a promove na 1997 riba e topico aki. Segun e teoria aki na costa west di Africa un lenga Afro-Portugues a desaroya, cu a keda funciona como idioma di contacto entre Europa y Africa pa negoshi di esclabo te den siglo 17.
Ta for di e mesun costa west di Africa aki tabata transporta esclavo pa diferente parti di Caribe. A base di adopcion di palabra di e diferente idiomanan Europeo cu tabata domina den region di Caribe, e idioma di contacto aki a sigui desaroya te cu el a resulta den diferente idioma crioyo, manera esun di Jamaica a base di palabra Ingles, esun di Haiti a base di palabra Frances, etc.
Pa Papiamento e teoria aki ta implica cu Papiamento a nace di un lenga Afro-Portugues cu despues a sigui desaroya a base di palabra Spaño/Portugues.
En cambio, segun e otro grupo di autor, di cual por menciona entre otro Antoine Maduro, Jose Pedro Rona y Jossy Mansur, Papiamento lo a desaroya for di un principio for di Spaño y lenga Indjan. Maduro, papiamentista Antiano, ta señala cu no necesariamente tur palabra cu ta parce Portugues tin un origen Portugues. E ta bisa cu por atribui hopi palabra na un di e dialectonan Spaño di siglo 16 cu tin un parecido na Portugues (manera p.e. Gallego). Segun Maduro, e poco palabranan cu sin duda tin un origen Portugues por ta procedente di e Hudiunan di habla Portugues cu a bay biba na Corsou den siglo 17 y na Aruba den siglo 18.
Papiamento y religion
Mayoria di e Indjannan na Aruba tabata catolico den e tempo ey. Desde siglo 17 tabatin bishita regular di pastoor Spaño cu tabata bin for di Coro pa predica na Aruba. Despues tabatin pastoor Hulandes ta bin for di Corsou tambe. E prome dos misanan na Aruba tabata kapel di Alto Vista construi na 1750 y misa Santa Ana na Noord na aña 1777. Asina mes, e buki mas bieu na Aruba imprimi na Papiamento ta un buki pa protestant, skirbi pa dominee Kuiperi. Como cu na Aruba no tabatin imprenta, el a laga druk esaki na Corsou na aña 1862. Ta conoci cu ya caba na 1847 tabatin un predicashi na Papiamento skirbi na man pa e docente di religion protestant na Aruba, Abraham van Dragt.
Publicacion na Papiamento
Na Corsou, cu tabatin un poblacion mas grandi cu Aruba y Bonaire, tabatin varios publicacion ta tuma luga den e tempo ey. Pastoor Nieuwindt a publica e prome buki na Papiamento na aña 1825. Tabata trata di un buki di catisashi. Como cu mision catolico a encarga su mes cu enseñansa pa esclabo, tabatin drukmento di material pa scol tambe na Papiamento. Asina pastoor Putman a lanta su propio imprenta y a publica su propio material pa scol. Na 1874, obispo van Ewijk a publica e prome buki di gramatica na Papiamento, sigui pa un diccionario Hulandes-Papiamento-Spaño su siguiente aña.
Corant na Papiamento
Tabatin publicacion di varios corant tambe na Corsou. E prome corant na Papiamento tabata Civilisadó y a sali publica di 1871 pa 1875. Amigoe, cu a lanta na 1884, tabata sali originalmente na Hulandes y Papiamento. Banda di esey tabatin e corantnan na Papiamento La Union (1889-1897 y rebiba na 1922) y La Cruz (1900 – 1970).
Enseñansa na Papiamento
Na mayoria di e scolnan catolico na Corsou, enseñansa tabata na Papiamento. E scolnan di gobierno tabata na Hulandes. Rond di aña 1900 a bin ripara na Corsou cu enseñansa, specialmente na Hulandes, no tawata exitoso. Tabatin hopi discusion tocante e uzo di idioma di instruccion na scol. Varios maestro, pastoor, y tambe parlamentario Hulandes, tabata propaga Papiamento como idioma di instruccion. Tabatin varios proposicion pa enseñansa bilingual tambe. E proposicion di Hamelberg na aña 1897, tabata pa duna enseñansa na Papiamento prome, y duna les di Hulandes via Papiamento den e dos klasnan mas halto. E tabata di opinion cu e muchanan mester siña lesa y skirbi bon den nan propio idioma, prome cu nan por siña un idioma straño.
Despues di varios aña di discusion, e ordenansa di 1935 a drenta na vigor. Pa e scolnan na e islanan ABC bin na remarke pa subsidio di gobierno, nan mester a cuminsa uza Hulandes como unico idioma di instruccion. Esaki a pone cu enseñansa na Papiamento tambe a yega na su final e tempo ey.
Awor
Awendia, e situacion ta un tiki diferente. Tin varios corant y buki na Papiamento cu ta sali na Aruba tambe. Papiamento a bira idioma oficial, y e ta wordo duna den varios tipo di enseñansa. Internacionalmente tin varios linguista cu ta investiga Papiamento como idioma. A pesar di tur e desaroyonan positivo aki, ta na su luga pa awor, despues di 300 aña, para keto un rato y evalua si nos ta satisfecho cu e rumbo cu Papiamento ta bayendo na Aruba.Scroll To Top


text:
Prome Minister Evelyn Wever-Croes: PROME MINISTER TA BISHITA SCOL BASICO CASIQUE MACUARIMA
Prome Minister Evelyn Wever-Croes:
PROME MINISTER TA BISHITA SCOL BASICO CASIQUE MACUARIMA
“E team completo di Scol Basico Cacique Macuarima ta fuerte y nan lo recupera. Nos lo tey pa yuda”
Diamars mainta, Prome Minister Evelyn Wever-Croes a bishita Scol Basico Casique Macuarima. Manera ya ta conoci, e siman a habri cu e lamentabel noticia cu e scol aki a bira victima di vandalismo na unda cu varios klas a wordo kima. Un hecho cu sigur Gobierno di Aruba ta condena y investigacionnan ta tumando luga pa haya sa kendenan ta e malechornan cu a causa asina tanto destruccion riba e scol aki y na educacion en general.
“Mi no por splica cuanto dolor djis pa wak con destrui e scol a keda. Preguntanan ta keda, Dicon nan a haci’e? Ken a hasi’e? Nan no sa con duro docente y alumnonan ta traha pa nan scol? Nan no sa cuanto placa a wordo inverti den e scol aki? Unda nos a bay fout cu nos a crea personanan sin gevoel asina?”, Prome Minister a expresa.
Na luna di april di aña pasa, a lansa un proyecto piloto innovativo den educacion primario pa stimula e 21Century Skills for di un edad hoben caba. Scol Basico Cacique Macuarima a wordo scogi pa asina desaroya un programa di innovacion den un manera nobo y unico. Na augustus 2019 a cuminsa cu “touch screen” cual a cay na agrado di e docentenan pero especialmente di e alumnonan cu por a wak videonan en conexion cu nan lesnan y skirbi riba e “touch screen”. Tanto maestronan y alumnonan tawata hopi contento y entusiamsa cu e proyecto aki cu tawata un proyecto piloto pa evalua su exitoso pa asina continua cu e proyecto aki na otro scolnan.
“Ta hopi tristo pa mira e proyecto bunita aki wordo destrui pa un acto di vandalismo cu ta wordo considera como un crimen. E team completo di Scol Basico Cacique Macuarima, mayornnan, docentenan y alumnonan a traha duro pa logra cosnan grandi pa nan scol. Nan ta fuerte y nan lo recupera. Nos lo tey pa yuda. Dios yuda nos pa esaki no pasa mas na nos pais. Educacion ta e pilar di nos pais. Y hunto nos mester traha pa percura pa nunca mas e sufri crimen di vandalismo asina”, Prome Minister Evelyn Wever-Croes a expresa.


text:
Durante e conferencia di Nacionnan Uni na Marrakech, a adopta e pacto global di migracion sigura, ordena y regula. Un total di 160 pais, entre nan Reino Hulandes y Aruba, a sostene e pacto aki. Di parti di Reino Hulandes, a manda un Secretario di Estado y Minister Plenipotenciario Guilfred Besaril y dirigentenan di DIMAS di Aruba.
Secretario di Estado, Mark Harbers, encarga cu Husticia y Siguridad, a expresa sosten di parti di Reino Hulandes na e pacto global di migracion. Ta conoci cu e tema di migracion global ta halto riba e lista di retonan cu paisnan ta confrontando.
Claro cu den esaki e problemanan na Venezuela ta wordo menciona, pasobra ta varios pais a habri porta pa ricibi refugiadonan. Sin duda Aruba tambe ta sintiendo e efectonan, aunke nos ta hopi chikito y cu recursonan masha limita.


text:
Kralendijk – Direktorado di Komunidat i Kuido pa medio di nan departamentu di sosten i labor (MOA) i e tim sosial di bario a tene un aktividat eksitoso kaminda muchanan por a haña un pelá grátis den sentro di bario Tera Kòrá.
Motibu pa e aktividat tabata terminashon di un entrenamentu básiko di abilidat di barbero na kua 9 hóben adulto a partisipá. Un total di 6 partisipante prosedente di diferente bario a terminá e entrenamentu pa barbero ku Niki’B Barbershop a organisá eksitosamente. Bou di guia di dosente Fredlyn Jansen e partisipantenan a demostrá ku nan ta dominá diferente téknika di pela i feita i konhuntamente nan a pela 25 mucha.
Pa e barberonan nobo esaki tabata un manera pa duna algu bèk na komunidat. Manera un di e barberonan a bisa, e mes a keda asombrá di deskubrí ku e tin talento pa esaki. Ku e sertifikado ku nan a risibí e barberonan nobo por bai traha den un barberia òf kuminsá riba nan mes.
Kaminda ta nesesario departamentu di sosten i labor lo guia e barberonan. Tambe mirando éksito di e aktividat un biaha pa luna permanentemente lo sigui ofresé e pelánan grátis na nos muchanan den sentro di bario Tera Kòrá. Esaki ta tuma lugá bou di guia di e tim sosial di bario. Pa medio di Direktorado di Komunidat i Kuido Entidat Públiko Boneiru ta sigui hasi esfuerso pa promové outosufisiensia di siudadanonan i partisipashon den bario.
Riba potrèt: E barberonan huntu ku dosente Fred, gerensia di Niki’B Barbershop, empleadonan di departamentu di sosten i labor i e tim sosial di bario den e barberia ‘pop-up’ den sentro di bario Tera Kòrá.


text:
ORANJESTAD (AAN): E sorteonan di e weganan di Lotto, cu ta hunga den e oranan di merdia, a permiti cu hopi mas hungado por tin mas chens pa gana, ya cu tur hungado ta purba nan suerte sea den e oranan di merdia of anochi y bira un ganado sigur.
Durante e sorteo di Zodiac di Merdia di diasabra 29 di juni ultimo, un di e hungadonan di Lotto cu a dicidi di cumpra su numbernan den e oranan di merdia y a gana 12.500 florin. El a cumpra su ticket cu e numbernan di suerte, 2312, cu signo Capricorn, na Botanica Koyari. Meredith F., di Botanica Koyari, a pasa cobra e check pa su cliente.
Di e forma aki Zodiac su sorteo di Merdia ta sigui parti premio entre su hungadonan.


text:
PHILLIPSBURG – E partidonan politico National Alliance y UP a yega na un acuerdo pa forma un gobierno cu tin 2/3 di e asientonan den parlamento. De hecho NA tin 6 y UP 4 ta 10 di e 15 asientonan. Dialuna tin mas detayes riba e acuerdo aki. Info y potret cortesia 721 news St Martin.
PHILLIPSBURG – E partido politico National Alliance di actual prome minister Silveria Jacobs cu 4694 voto a gana eleccion di St Maarten segun resultadonan preliminar di e eleccion parlamentario di diahuebs. Na di dos lugar di e partido UP cu 3232 voto. E dos partidonan cu a keda afo ta PPA cu 326 voto y SMCP cu 752 voto. E otro 3 partidonan cu tambe a haya asiento ta USP (2) cu 1759 voto, PFP(2) cu 1408 voto y UD (1) cu 1162 voto. Wak e resultado completo AKI. Potret cortesia Tim van Dijk/Caribisch Netwerk.
PHILLIPSBURG – St Maarten ta bay vota awe pa di nuebe biaha (9) den 10 aña. Un total di 7 partido politico cu 111 candidato ta bringa pa e 15 asientonan disponibel. Esun cu tin mas chens segun e raportahe di e portal Hulandes NOS, ta National Alliance di ex premier William Marlin, cu awe ta wordo lidera pa premier Sylveria Jacobs. Fuente y potret cortesia Dick Drayer.
PHILIPSBURG – Ciudadanonan di St Maarten ta bay urna electoral diahuebs awor pa eligi un Parlamento nobo. Interesante ta cu e biaha aki lo tin asistencia policial for di otro islanan, incluyendo Aruba. Un total di 23.130 persona tin derecho di voto diahuebs y por vota pa 111 candidato cu a postula nan mes riba listanan politico di e 7 partidonan cu ta bringando pa 15 asiento. Dos ausente grandi e biaha aki lo ta Theo Heyliger di UPP (United People’s Party y Franklin Meyers. A compronde cu gobierno di St Maarten no a invita ‘controladornan’ internacional pa tene bista riba e eleccion, y ta un cuestion di placa cu no tin pa paga pa esey.
DRONTEN – Multimiyonario Hulandes Meine Breemhaar di Dronten, ta bay cumpra un parti di Bonaire pa traha 1500 cas. Habitantenan di e isla y ambientalistanan tin miedo pa e consecuencia cu e por tin pa e ex-kunuku eynan. Asina e portal Hulandes AD ta raporta. Segun Breemhaar, e ta bira un proyecto bunita di naturalesa. Breemhaar lo bira doño di plantage Bolivia y algun otro plantage. Den pasado Bolivia tabata un plantage di kabrito parti oost di e isla. E tereno ta 10% di e tamaño completo di Bonaire. Segun un otro portal Trouw, Breemhaar a cumpra Bonaire Properties NV, cu tabata doño di e tereno.


text:
"Ora mi bebe, mi ta sòru pa mi no bira fuma. Anto mi no ta usa droga paso mi sa ku droga por afektá kon lihé mi ta reakshoná i kon mi por disidí. Mi sa ku e ora ei mi por hasi un kos ku despues mi ta haña duele di dje."
Tuma bo deseo na serio
Bo mes sa kiko bo ke? Keda puntra bo mes: mi ta sinti mi bon ku e kos aki? Bo ta hañ'é dushi? Si bo ta sinti bo bon i bo ta hañ'é dushi no tin niun problema.
Kiko bo mester hasi ora e kos no ta sinti bon? Ora bo no ta hañ'é dushi? Bo mester bisa bo partner, ounke ta ferfelu.
Ta normal ku tin kos ku bo no tin gana di hasi. Den bo relashon bo mester laga sa bon kla kiko si bo ke i kiko bo no ke. Bo pareha mester respetá esei i sigur no mester fòrsa bo òf chantagiá bo.
E historia di Mila, 17 aña
E historia di Jade, 21 aña
"Ora mi ta bai un date, mi ta pensa bon adelantá, kon leu mi ta bai? Paso e ora ei tur kos ta parse bon, pero aworó no ta asina mas, ke men ku mi ta bai topa un mucha hòmber anto mi no konosé dje bon ei, anto mi no ke nada kuné, mi no ta bai masha serka òf mi no ta sinta den su skochi. E kosnan ei."
Tep
- Papia ku bo amigu i amiganan tokante kiko bo ke òf kiko bo no ke. Puntra nan kon nan ta dil kuné.
- Mas tantu bo papia ku bo partner, mas fásil papia kuné ta bira. Papia di sèks por ta dushi tambe.
- Bisa hopi kla kiko bo ke i kiko bo no ke. No tete masha pero bisa No òf Stòp mesora. Asina e otro ta sa kiko ta bo límite.
Film Jenifer
Akinan bo por wak e videonan di Jennifer ku ta mustra kon e ta laga su mes deseonan prevale ora ta trata di relashon i seksualidat. Jennifer ta hasi su mes eskohonan na momentu ku e ta bai hasi sèks.
Film Nehemia
Akinan bo por wak e videonan di Nehemia ku ta mustra kon e ta laga su mes deseonan prevale ora ta trata di relashon i seksualidat. Nehemia tambe ta hasi su mes eskohonan na momentu ku e ta bai hasi sèks.


text:
ORANJESTAD (AAN): Departamento di Salud Publico, Departamento di Enseñansa, Departamento di Asuntonan Social, Instituto Biba Saludabel y Activo (IBISA) y Instituto Pedagogico Arubano (IPA), conhuntamente a celebra lansamento di e proyecto school Saludabel pa Aruba.
Durante un congreso di Organizacion Mundial di Salud na Mexico City na 2000 dos representante di Aruba, Señora Annie Cordero y Señora Cherryldine Buckley cu tabata traha na Departamento di Salud Publico, a cera conoci cu e proyecto Escuelas Promotoras de la Salud.
Mirando e importancia y beneficionan di e proyecto, Señora Cordero y Señora Buckley a introduci e concepto di Escuelas Promotoras de la Salud na Aruba. Durante e siguiente añanan diferente profesionalnan den area di salud y di educacion a asisti na congresonan di Pan American Health Organization (PAHO) relaciona cu e concepto Escuelas Promotoras de la Salud of ‘Health Promoting Schools’.
Na aña 2011 gobierno a institui un stuurgroep pa traha un plan strategico pa cu implementacion di school Saludabel na Aruba. Dicho stuurgroep tabata consisti di personanan di Departamento di Salud Publico, Departamento di Enseñansa, Departamento di Asuntonan Social, IBiSA y IPA. A scoge cinco school piloto, basa riba cierto criterianan. Pa tres aña a guia e schoolnan piloto pa traha cu e concepto di school Saludabel.
Concepto school Saludabel ta uza un metodo cu un acercamento structural y integral pa asina garantisa durabilidad. Varios estudio den diferente pais a demostra e efectividad di e concepto school Saludabel. Den e concepto aki e mucha ta central.
Na school mester tin un ambiente safe unda e mucha por desaroya su mes optimal y crea asina un base solido y saludabel pa su futuro. Tur aspectonan di e metodo ta worde incorpora den maneho di school y durante lesnan. Asina e metodo ta brinda oportunidad pa organiza actividadnan pa desaroyo emocional. Un estado emocional stabiel y positivo cerca mucha sigur ta yuda alcansa miho siñamento y funcionamento na school y na cas.
Tur mucha tin e derecho pa tin un base stabiel riba tur tereno di formacion pa asina e por desaroya na su maximo capacidad y crea condicionnan faborabel cu por hibe leu den bida. Tur schoolnan cu tabata presente a ricibi un buki di e Guia pa un school Saludabel . Tur school preparatorio y school basico por aplica pa bira un school saludabel y lo haya e apoyo y guia necesario pa logra bira un school Saludabel oficial.


text:
Polítiko i ámtenarnan tin un funshon di ehèmpel den komunidat. For di nan funshon, pero tambe komo siudadano, nan ta tene nan mes na e kódigo di komportashon general aki bou (kódigo di integridat).
1. Integridat
Aktua a base di honestidat, transparensia i konforme lei i reglanan, kaminda ta evitá kada forma di konflikto di interes.
2. Responsabilidat
Karga responsabilidat di su propio akshonnan ku respekto su mes i otronan
3. Rèspèt
Respetá derechonan fundamental di bo próhimo i pará habrí pa su opinion i huisionan.
4. Disiplina
Sea servisial pa komunidat, ehersé bo propio debernan den forma apropiá i segun regla i mustra otronan tambe, unda ta nesesario, riba nan debernan.
5. Koperashon
Koperá ku otro na interes di komunidat i pais i en partikular sali na interes di esnan mas débil den komunidat.
6. Aktitut habrí
Pará habrí pa idea i opinionnan nobo ku por ta benefisioso pa komunidat.


text: Tur hende kier hasi algo diferente pa ora di propone nan pareha pa casa. Edi Okoro di 30 aña a bai un tiki mas aleu cu cualkier hende por pensa. Edi a disidi di propone su pareha pa un luna largo den un forma di sorpresa sin cu e mucha muhe sa. Pa un luna Edi tawata cana cu e renchi rond i pone tur caminda den bista di su pareha Cally Read sin cu esaki a ripara niun biaha cu e renchi ta serca di dje. Edi a saca potret cada biaha cu e ela disidi ta e momento pa propone pa wak si Cally lo wak e renchi. Durante un luna largo esaki a tuma lugar sin cu ningun biaha Cally a logra wak. Finalmente Edi mester a propone den e manera tradicional dor di puntre cu e renchi su dilanti, pasobra dianan ta pasando y cally no ta ripara cu e recnhi ta su dilanti na mas cu un biaha.


text:
Prome Minister Evelyn Wever-Croes:
****CUMBRE NACIONAL DI ENERGIA (ENERGY SUMMIT)
SUB: “Lo traha hunto pa asina prome cu fin di aña Gobierno por presenta e vision di energia nobo na Parlamento y na comunidad”
Diarazon dia 23 di Oktober 2019 a tuma lugar e Energy Summit I riba vision y maneho di energia di Aruba. Na e cumbre aki a atende ambos e directivanan di e companianan di utilidad (Utilities, WEB & ELMAR), Refineria di Aruba, como tal gerencia di Departamento di Asuntonan Economico y Banco Central di Aruba y SDG Commission di Aruba.
Meta principal pa convoca e cumbre aki tabata pa discuti e metanan nobo di energia pa Aruba. Gobierno di Aruba, desde cu el’a sinta, a cuminsa recalibra su vision di energia. Hopi lihe a resulta cu e vision pa Aruba bira 100% independiente di fossil fuels no tabata wordo carga pa tur stakeholders, y tampoco tabata realistico na e momento.
Durante e prome cumbre aki Gobierno a pidi tur stakeholders pa alinea nan vision cu metanan cla, cu ta cumpli mas tanto posibel cu palabracionnan internacional, pero cu ta principalmente realistico y pagable pa e companianan, pa Gobierno y pa pueblo di Aruba.
Cu esaki tambe Aruba lo ta den mesun liña cu e Metanan (Mundial) pa Desaroyo Sostenibel, e asina yama “Sustainable Development Goals (SDG’s)” di Nacionnan Uni. Mas ainda, na e recien Assamblea General di Nacionnan Uni e topico di Cambio di Clima tabata na e top di e agenda. Un cantidad di pais a cometenan mes pa yuda combati cambio di clima door di reduci nan emisionnan. Aruba tambe tin intencion di bay comete su mes na metanan realistico.
Durante e cumbre, un di e observacionnan importatante tabata cu sector di energia ta importante, no solamente pa motibo di sostenibilidad, pero pasobra e ta afecta henter nos pais. Entre otro sector di energia ta impacta habilidad di nos hendenan pa por paga necesidadnan basico manera awa y coriente. Sector di energia ta afecta nos economia den su totalidad – e tin un impacto macro economico; riba inflacion, balansa di pago y reserva di devisas. Y sector di energia ta afecta nos medio ambiente y e tin impacto riba cambio di clima. Tur esaki lo tuma den consideracion pa desaroya e vision y maneho di energia nobo.
Prome Minister Evelyn Wever-Croes: “Finalmente a expresa cu e instancianan concerni lo traha hunto pa asina prome cu fin di aña Gobierno por presenta e vision di energia nobo na Parlamento y na comunidad. Pa yega na esaki tambe lo consulta cu stakeholders (gremio) externo”.


text:
ORANJESTAD (AAN) — Fundacion Lanta Papiamento a tene un conferencia di prensa, den cual drs. Joyce Pereira, miembro di e fundacion, a anuncia cu Diadomingo 26 di Mei awor, e fundacion ta bay tin un Feria di Papiamento.
Esaki ta e di dos biaha cu e feria aki ta wordo organiza pa conmemora e fecha di oficializacion di Papiamento y, e aña aki, ta celebra su 11 aña cu a bira oficial.
Tambe ta wordo celebra cu Fundacion Lanta Papiamento e aña aki ta cumpli diez aña di existencia.
E feria lo tuma lugar den Centro Playa Pabao, na unda Lanta Papiamento a keda lanza pa prome biaha, cu e momento ey no tabata un fundacion ainda pero nan tabata trahando pa e bira un fundacion.
Drs. Pereira a expresa cu aworaki ta hopi importante pa enfoca riba kico e fundacion a haci durante e diez añanan aki. E tabata un trabao, y ta ainda, hopi necesario y semper a traha fuertemente, riba concientizacion di nos pueblo, na fabor di Papiamento.
Drs. Pereira a señala cu tur hende sa cu Aruba a pasa den un historia basta largo di colonizacion den cual, netamente e aspectonan cultural di e pueblonan Antiyano y Arubano a keda discrimina, y esey a pone cu, entre otro, e Idioma Papiamento a sufri masha hopi mes. A sufri hopi den aprecio cu e hendenan tin pe, pasobra pa 200 aña largo a siña na scol, por ehemplo, cu Papiamento no ta un idioma, cu e ta un dialecto, cu no tin gramatica ni nada, y no por haci nada cune.
Te ainda recientemente, el a haya comentario di un persona cu nos no ta bay ningun caminda cu Papiamento y cu e no ta di acuerdo cu Papiamento den Enseñanza. Pues, ainda tin un lucha masha grandi pa hiba pa nos pueblo realiza cu e tin derecho riba su propio idioma. Pa setenta aña caba ta conoci den mundo cu hende tin derecho y UNESCO a proclama e derechonan humano universalmente, y mester tene cuenta cu esaki. Un di e derechonan ta cu no por discrimina ningun hende riba su raza, religion, descendencia, y tampoco riba su Idioma, y esey ta para tambe den Aruba su Constitucion, pero nos hendenan mes ta discrimina nan propio idioma.


text:
Parlamentario Endy Croes ta felicita Gabinete Wever Croes, Minister di Finansas Xiomara Maduro y su Team, Minister President Evelyn Wever Croes y demas Ministernan cu e maneho financiero coherente y consistente pa logra pa di dos aña consecutivo “Back to Back” un presupuesto supletorio Budget Neutral. Esaki ta un logro grandi y alabes e inicio pa pone Aruba bek riba e bon rails financiero. Esaki ta demostra tambe e disciplina den trabou pa locual ta trata anda cu placa di pueblo. Mesun momento cu Gabinete Wever Croes a logra presupuesto supletorio budget neutral, esta cu no ta bin Parlamento na final di aña pa aproba miyones extra cu ya a wordo gasta manera Mike Eman y AVP tabata haci. E Gabinete aki ta percura pa baha e deficit financiero cual tambe ta un di dos logro banda di un presupuesto supletorio budget neutral.
Kico ta e realidad?
AVP pa 8 aña largo a goberna e pais cu deficitnan monstruoso tur aña y asina a construi e Mega Debe. Pa cubri e deficitnan monstruoso aki AVP tabata presta placa bay goal na un manera sin razona. Di acuerdo cu cifranan di Banco Central AVP a presta 2200 miyon den apenas 8 aña di gobernacion. Esaki a crea un otro buraco como cu Aruba mester a paga e aña aki por ehempel 232 miyon solamente na interes riba placanan presta door di AVP. E deficit a alcansa 9.3% di nos Debe Nacional cual tabata e top punt. Esaki a tuma lugar na aña 2014 unda e deficit a alcansa 444 miyon florin. Increibel pa kere pero esaki ta e puro realidad. Asina Mike Eman y AVP a maneha nos pais financieramente causando e desaster cu awe nos tur conoce como e Mega Debe. Mas tristo ta cu e pueblo aki mester bay paga pe 20 aña largo di acuerdo cu rapport di CAFT y Protocol cu Hulanda di 22 di november 2018. Kico ta e cambio real? Deficit di 444 MIYON di Mike Eman y AVP 5 aña pasa bou Gabinete Wever Croes a wordo baha pa solamente 4 miyon. Pues Pais Aruba mester presta solamente 4 MIYON pa cera e buraco financiero conoci como Deficit financiero.
Aruba lo conoce bek un Surplus
Pa otro aña esta 2020 Aruba lo conoce un Surplus. Kico esaki kiermen? Aruba no mester presta placa mas pa cubri tur su gastonan pero locual cu Aruba genera na su entradanan mes lo ta suficiente pa cubri ful su operacion, te hasta esaki lo resta placa. Pues lo bay tin mas entrada cu lo bay tin gasto. E extra na entrada cu ta sobra ta e Surplus y e momento cu Aruba tin e extra aki Aruba finalmente por cuminsa paga e debe di Mike Eman y AVP. Pa promer biaha den 11 aña Aruba lo conoce bek un Surplus. E ultimo biaha tabata na 2008 bou maneho di MEP. Parlamentario Endy Croes ta pidi Aruba poco pasenshi y hunto nos lo persevera. E situacion cu a hereda di AVP no tabata uno normal pero tampoco nos por bira lomba. Nos a bay eleccion pa asumi un responsabilidad y esey ta locual nos ta haciendo.
Cu perseverencia y creatividad nos lo logra pone Aruba bek riba e bon caminda. Deficit di 444 miyon di Mike Eman y AVP pa un deficit di 4 miyon di Gabinete Wever Croes ta e muestra di esaki cual merece un elogio na cualkier parti di mundo. Pabien Gabinete Wever Croes. Sinti E Cambio!


text:
1xBet Code d&laude;Voor ta e&ndash. un di e mihó adorno di apuestas di liña den e mundu. E kliente por risibí bon i utilidat e funcion ku no ta disponibel riba d&laude;na otro plataforma di apuestas den Afrika.
1xbet Code d'ivoire
1xBet Por i Sino
E grupo ofresé kategoria di sino i por 1xbet ku milnan wega distinto. E sino 1xbet ta l&laude. un di e sino den liña di mihó i otro yen riba e mundu.
1xBet Deporte
Tur dia, den 1xBet di frances, no milnan wega di deporte. Di deporte prinsipal ta di futbol. E kantidat di wega i d’épokanan, paris ta importante. E sitio e ofresé atraktivo oferta di otro deporte.
1xBet Bon di 130€ !
E diferente deporte den e post ku 1XBET
Futbol, Blanco, Den, Jacky Di Eis, Voleibol. Mi a mira ku mi favorí. Beisbol, Biatlón, Villar, Box, Cricket, Ciclo, Adres, Futbol amerikano i austria, Formula 1, Fatal, Golfo, Alumno, Wega di pasá, Wega di Lansa, Por, Ruby, Speedway, Fatal, Wega di TV, Den Mesa, E Deporte Di Mathilda, E deporte den e Bataya a inclui di sport.
Pasa na 1xbet
1xbet Krea Code d&laude;Voor Deskargá di l’e splicacion
Si bo ta deseá hunga ku su telefon móvil, bo por hasi esaki pa medio di e funshon di l’e splicacion 1xbet Côte d&laude;Voor. Apsolutamente liber. Por ta diskurso na e sitio ib di e mes (deskargá 1xbet). E sistema di d’e explotación ta dispone na Android i los.
Registra den Côte d&laude;Voor 1xbet
E usuario mei utilidat 4 e método pa hasi un registro 1xbet. . E por konektá inclui na 1 hasi lis na òf duna di number di telefon. Otro, no nace na paris di un reda sosial.
E método di d’e registro di traditionele e ta aki.
1xbet Registro
1xBet venus dept
Tin diferente dos di pago (reserva 1xbet, reserva 1xbet, reserva 1xbet). E kliente, côte d'ivoire, bo por hasi un reserva ta rápido i fásil.
Vários dos di pago di e Côte d&laude;Voor, òf, l’Afrika
Den 1xBet, bo ta pasa nan kuenta, Orañe Plaka, Mobile Money MTN ou utilisez votre carte VISA. Pour parier 1XBET à partir d’un compte différent, mester d&laude;promé añadí bo number di telefon móvil na e registrar di Umob; Ajoutez ensuite votre numéro de téléphone moov pour effectuer votre dépôt et retirer vos gains. Votre retrait peut également être fait avec votre numéro de téléphone différent
Retiro 1xBet
Tin varios método pa hasi retiro – di retiru di d&rsquo di plata 1xbet oraño, di retiru di via 1xbet. Nos No ta enfrenta ku e problema di e eliminashon di 1xbet.
Kódigo pa promociona 1xbet
Registrar di 1XBet aterisando e kodigo di promociona BETA
Ta s&laude;ta registrá den 1XBet? Nada n’e ta mas fasil! Ouvrez le site Web du propriétaire du livre et cliquez sur le bouton « S’inscrire » en haut à droite de la page d’accueil.
Ei, bo tin lorá opcion pa bo ta registra na e sitio 1XBet: Bo por hasi esaki den un forma simplifiká ku bo pais i su moneda, ma tambe den e ta indiká di number di telefon, na koredó òf ku diferente tipo di un reda sosial.
E kódigo di promociona BETA 1xbet a pèrmití benefisioso pa d’offers hegai bon bini na e sitio Ib di e stat.
1xBet Bon di 130€ !
Bon bini riba e nificacion 130 di euro den 1XBet
1XBet presentá na nobo jugadores un bon bon bini riba&laude;na 130 di uoc, e renchi na 100% su promé reserva. 1XBet lo paga un bon na 100% asina ku bo ta hasi su promé reserva i a facilita e informashon nesesario pa nan registro di e lugá.
E kondishonnan pa retira imponí pa 1XBet ta e sigiente: Bo ta sufisiente pa produci di bon pa bini na menos 5 di tempu i e plaka only den menos 3 wega ku un mínimo di qualification na 1,40. E ta kla ku e plannan di retira di nos apresio pa 1XBet ta entre menos renewable e negoshi. L’oferta di líder di e produktonan bala, manera Ladbrokes òf betFirst e ta awe riba dia muchu mas competi.
1xBet Bon di 130€ !
Ta contact 1XBet den kaso di nesesidat?
No lorá forma di kontakto 1XBet. E forma mas cecilia ta di het di biba, ku a pèrmití baha den kontakto ku user den liña, ku ta e guia bo i kontesta riba bo preguntanan riba e funshonamentu di e sitio i pa e&laude;presentashon na Paris.
E tin un formulario di kontakto ta pèrmití na d&laude;skirbi den 1XBet pafó di ora di d&rsquo, e abertura di e contesta ta liña. Tene na kuenta ku bo tambe por contacto òf ta kontakto por telefon ku 1XBet hasiendo lis e’e con&laude;telefon i laga nan number di telefon si bo ta deseá ta kontakto. Dependiente di tera, números di konstrukshon na e kliente e ta dispone.
1xbet Code d'ivoire
Côte d&laude;Voor Kódigo di promociona 1xBet
Bon spesial 1xBet pa nobo cliente, hopi bon criminals i wega di bonifacio ta dispone na e wega di d’e placa. N&rsquo, no tin ningun kódigo di cupón 1xbet liber.
1xbet di e Kontakto – Ta contact 1XBet den kaso di nesesidat?
No lorá forma di kontakto 1XBet. E forma mas cecilia ta di het di biba, ku a pèrmití baha den kontakto ku user den liña, ku ta e guia bo i kontesta riba bo preguntanan riba e funshonamentu di e sitio i pa e&laude;presentashon na Paris.
E tin un formulario di kontakto ta pèrmití na d&laude;skirbi den 1XBet pafó di ora di d&rsquo, e abertura di e contesta ta liña. Tene na kuenta ku bo tambe por contacto òf ta kontakto por telefon ku 1XBet hasiendo lis e’e con&laude;telefon i laga nan number di telefon si bo ta deseá ta kontakto. Dependiente di tera, números di konstrukshon na e kliente e ta dispone.
Kódigo pa promociona 1xbet


text:
Presidente Di FIFA Lo Yega Aruba Pa Un Bishita Oficial
Diabierna anochi, Gianni Infantino lo yega Aruba for di Suisa. E lo ta presenta na e di 32 congreso di CONCACAF cu ta tuma luga riba nos isla, pa prome biaha den historia.
Mester menciona cu Infantino a yega di bishita Aruba den pasado, tempo e tabata campaña pa e puesto y Aruba a dune sosten. Siendo Presidente di FIFA, esaki ta su prome bishita oficial na nos isla, como un forma pa mustra su sosten pa e cambionan positivo cu futbol di Aruba ta pasando aden, danki na e esfuerso di Arubaanse Voetbal Bond.
E yegada historico di e Presidente di FIFA lo conta cu presencia di Minister Presidente Mike Eman y di Minister Dr. Alex Schwengle di Deporte. E Presidente di CONCACAF ta na Aruba caba y tambe lo t’ey pa yama e ehecutivo mas halto di FIFA bon bini na Aruba y bon bini na e congreso anual di e confederacion Norte Americano, Centro Americano y di Caribe.
Giovanni Vincenzo “Gianni” Infantino di 47 aña di edad ta un administrado di futbol y ta e actual Presidente di Fédération Internationale de Football Association (FIFA), eligi dia 26 di februari 2016 den un sesion extraordinaro durante congreso di e federacion di futbol. E ta e di 9 Presidente di FIFA.
E prome tabata Robert Guérin di Francia cu a cuminsa na juni 1904, siguo pa Daniel Woolfall di Inglatera cu a cuminsa na juni 1906, sigui pa Cornelis Wilhelm di Hulanda for di october 1918 cu a fungi como temporario, mescos cu Jules Rimet di Francia desde 1920 y cu desde maart 1921 a bira e di 3 Presidente di FIFA, sigui na juni 1954 pa Rodolphe Seeldrayers di Belgica como e di 4 Presidente, Arthur Drewry di Inglatera a asumi funcion na juni 1956 como e di 5 Presidente, pero a fayece repentinamente na 1961, pa cual Ernst Thommen di Suiza a keda den funcion temporal.
Na september 1961, Stanley Rous di Inglatera a bira e di 6 Presidente, sigui pa João Havelange di Brazil cu a asumi e puesto na mei 1974 como e di 7 Presidente.
Na juni 1998, Sepp Blatter di Suiza a asumi e puesto como e di 8 Presidente y a suspende na october 2015 despues di 17 aña na poder. Di eynan Issa Hayatou di Cameroon a keda den funcion temporal te dia 6 di februari 2016 ora cu Gianni Infantino, di Suiza y Italia, a asumi e puesto. E ta naci na Suiza, di un mayornan Italiano cu a imigra eynan. El a studia ley na University of Fribourg y ta domina e idiomanan Italiano, Frances, Aleman, Ingles, Spaño y Arabia.
Ta bon pa bisa cu prome di asumi e puesto den FIFA, e tabata e Secretario General di Union of European Football Associations (UEFA) desde aña 2009. Prome cu esey el a traha como Secretario General di e centro internacional di estudionan deportivo na University of Neuchâtel.
Su carera na UEFA a inicia na Augustus 2000, pero a apunt’e como director di e departamento di “Legal Affairs and Licensing Division” na januari 2004. Asina el a bira Secretario General suplente na 2007 y dos aña despues a nombr’e den e puesto den forma permanente.
Durante su temporada den UEFA, el a percura pa introduci “Financial Fair Play” y a mehora e aporte comercial na asociacionnan nacional mas chikito. El a supervisa e expansion di UEFA Euro 2016 pa 24 ekipo y a hunga un rol crucial den concepcion di e UEFA Nations League y e UEFA Euro 2020 cu lo tuma luga den 13 diferente nacion Europeo.
Pa loke ta FIFA mes, Infantino tabata un miembro di e comision di reforma. Na october 2015 el a ricibi sosten di e UEFA Executive Committee pa bay pa e puesto di Presidente di FIFA, pa cual e mesun dia el a confirma su candidatura. El a priminti di expande e campeonato mundial di FIFA pa 40 ekipo. Na februari 2016 a eligi’e como Presidente di FIFA pa un periodo di 3 aña.
Cu su eleccion, el a bira e prome Italiano pa ocupa e puesto di Presidente di FIFA.
Gianni Infantino ta casa cu Leena Al Ashqar di Lebanon. E pareha tin 4 yiu.


text:
Den e dianan aki tin atrobe un of otro tremendo evento tumando luga den e categoria ‘green, sostenibel’, o algo por el estilo. Atrobe ta trece un audiencia di exterior, entre otro di e otro teritorionan di ultramar den nos region y otro personahe di Union Europeo, pa bin scucha kico ta e cosnan maraviyoso cu Aruba lo bay haci, talbes, den futuro… Manera semper, en todo caso e medio local aki no ta haya un invitacion pa cubri e evento y nos ta OK cu esey. Lo tabata otro si den e casi ocho añanan cu a transcuri bao di e gobierno aki, lo tabatin algo positivo di menciona.
Pero manera ta bisa na Ingles:”only lip service.” Y di nos banda esey no ta palabra, nos tin e echonan pa sustenta esaki. Di esey djis aki mas. Di otro banda, no mester comprende nos malo tampoco; nos conoce y ta para tras di e 17 metanan pa desaroyo sostenibel cu Nacion Uni a formula pa aña 2030. Nan ta un guia importante pa cualkier pais, y sigur paisnan chikito y vulnerabel manera nos isla Aruba, pa tene bon cuenta cu nan y uza nan como guia pa logra hiba nos pais mas y mas den direccion di un economia y prosperidad cu nos por keda carga y mantene. Por cierto recientemente e editorial aki a dedica atencion na algun di e metanan aki, considera prioritario pa nos.
Loke ta importante pa mantene na bista ta cu e metanan no ta un guia solamente pa un gobierno cu e grupito di confiansa cu nan a reuni alrededor di e gabinete, cu ta haci nada otro cu confirma y mantene entre nan e creencia cu nan ta riba e bon caminda. Si di berdad bo kier uza e metanan menciona como guia pa desaroyo sostenibel, anto bo lo mester comunica cu henter comunidad, na tur nivel y den un cantidad grandi di asunto. Nos ta bolbe trece dilanti e proyecto di gobierno anterior (Nos Aruba 2025) unda a reuni masha hopi hende di diferente sector, gremio, NGO, etc. pa delibera y formula plan basa riba e mesun concepto cu ta maneha awor pa loke ta e 17 metanan di Nacionnan Uni. Pa e ciniconan entre nos no tabata nada straño cu e gobierno cu a drenta na 2009 no tabata desea di haci nada cu tur e informacion, entusiasmo y experiencia comparti den e proyecto aki, djis pasobra el a cuminsa bao di un otro gobierno y por lo tanto nunca por ta bon, es decir, for di nan punto di bista.
Loke ta lubida ta, cu si bo kier organisa un otro buelta di consulta awor, bo ta haya e mesun participantenan, tanto na nivel di organisacion como na nivel di persona, pasobra tanto no a cambia den e circulonan aki. Loke e participantenan ta bay haya ta un ripiticion di loke a haci na 2008/2009, probablemente cu e diferencia cu e gobierno aki, den nan afan pa controla tur cos, lo ta mas selectivo cu e personanan cu nan lo invita pa participa na e consulta, si acaso uno tuma luga. Organisa esaki di e manera aki lo ta un eror grandi, pa e simpel motibo cu bo no ta haya e resultadonan cu lo bo desea, ya cu e idea tras di e proyecto aki ta logra mobilisa poblacion na diferente nivel y maximalisa e grado di consenshi necesario pa logra un cambio duradero. E deseo di mantene un proyecto nacional asina bao di control estricto di e partido den gobierno ta un eror hopi grandi, cu lo bay resulta den dificultad pa yega na e metanan desea.
Y esaki tumando na cuenta cu ya caba por papia di resultado bastante pober den e añanan nos tras. Esey tin hopi di haci cu e hecho cu tin diferencia grandi entre haci propaganda, den esey e gobierno aki ta campeon, y realmente tuma e pasonan necesario pa yega na realisa e metanan nos dilanti. Loke nos por mira ta cu den e periodo di gobernacion aki, desde 2009, a enfoca hopi riba e aspecto di energia renobabel. Riba su mes esey no mester ta un mal escogencia, pero e ora ta necesario si pa realmente logra algo sustancial, pa por move bay pa e siguiente meta. Pero kico nos por a mira? Cu cada aña tabatin menos di conta den e conferencianan ‘green’ teni. Y pakico? Pasobra segun nos opinion gobierno a scoge un acercamento demasiado limita, sin tuma na cuenta otro alternativa pa yega na un mescla bastante varia di fuente di energia alternativo, cu mayor oportunidad pa complementa otro. Por ehemplo, a pesar di presentacion bastante avansa di plannan pa ‘deep sea water cooling’, finalmente gobierno no a haci nada cu esaki.
Loke si a haci ta keda pega den energia di biento, cu varios caso pa bay ainda den corte, y proyectonan limita di energia solar, sin habri caminda di berdad pa energia solar produci pa e ciudadano mes. Por lo demas, nada no a cambia. Anuncia cu “nos lo bay haci” no ta mescos cu logra algo.


text:
ORANJESTAD (AAN): Diasabra anochi tabatin “awacero di disfraz” durante diferente Halloween Party den area di high rise hotel na Palm Beach.
Aunke cu dia di Halloween lo tuma luga riba Diamars, tog ta den fin di siman, Diasabra anochi, hopi hende a subi caya y a sa di disfrasa nan mes pa e occasion aki.
Basta hende a bishita clubnan nocturno y disfruta di e anochi aki. Disfraznan terorifico y por cierto hopi creativo por a worde mira riba e high rise strip. En fin e musica tabata dushi, ambiente tabata dushi y tur hende a enjoy nan mes riba e dia aki.


text:
Kralendijk – Gobièrnu di Boneiru ta enkontrando problema ku su nòmber di dominio (domain name) bonairegov.com. Pa e motibu aki Gobièrnu di Boneiru no ta aksesibel atrabes di meil. E wèbsait tambe ta temporalmente no aktivo.
Regla Tokante Tiramentu Di Vürwèrk.
Kralendijk - Relashoná ku kambio di aña for di 31 di desèmber 2018 te ku 1 di yanüari 2018 ta konsedé dispensashon general di e prohibishon pa tira vürwèrk manera stipulá den artíkulo 31 insiso b di e Ordenansa General di Polis (Algemene Politie Keur) di Boneiru.
Frakshon di MAN ta kontentu ku tòg Breedestraat Punda tin su lusnan di Pasku
WILLEMSTAD - Despues di a tuma nota ku kaya prinsipal di nos sentro di suidat e aña aki lo no haña lusnan di Pasku manera nos ta kustumbrá, Frakshon di MAN a aserká Presidente di Parlamento sr. W. Millerson si por medio di presupuesto di Parlamento por wak e posibilidat pa tòg dekorá kaya prinsipal di nos sentro di suidat.
Gezaghebbernan A Topa Otro Na Saba
Kralendijk - Djaweps último gezaghebber Jonathan Johnson di Saba tabata anfítrion durante un enkuentro ku su kolega gezaghebber Edison Rijna di Boneiru i komisario di gobièrnu nashonal Mike Franco di Sint Eustatius.
Oumentá produkshon lokal di bèrdura fruta i karni.
Kralendijk - Den futuro serkano Bestuurscollege ke produsí 25% di e demanda pa bèrdura, fruta i karni di kabritu na Boneiru. Di e forma ei Boneiru ta bira ménos dependiente di importashon karu.
Diputado Edsel Cecilia Na Presentashon Di Buki Grandesa Di Amistat
Kralendijk – Resientemente diputado Edsel Cecilia tabata presente na presentashon di e buki titulá Grandesa di Amistat di e outor Diana Lebacs. E buki ta bai tokante derechonan di mucha. Algun alumno di Kolegio Kristu Bon Wardador i Kolegio Rayo di Solo tambe tabata presente na presentashon di e buki.
Gezaghebber a terminá un bishita di trabou eksitoso na hulanda
Den Haag – Riba djabièrnè 23 di novèmber gezaghebber Edison Rijna a terminá su bishita di trabou na Hulanda. E motibu direkto pa su biahe ta e bishitanan binidero ku Su Altesa Real Prensès Beatrix i algun mandatario ta bai hasi na Boneiru.
DIA MUNDIAL DI ‘AIDS’
KRALENDIJK - Djasabra 1 di desèmber ta di trinta biaha ku ta selebrá Dia Mundial di ‘Aids’.
Gezaghebber Ta Sera Konosí Ku Sekretario Di Estado Van Ark
Den Haag – Sekretario di estado di Asuntunan Sosial i Empleo sra Tamara van Ark a risibí gezaghebber Edison Rijna riba e último dia di su bishita di trabou na Den Haag.
Lèk Na Pòmp Di Gasolin Na Kaya Neerlandia
Kralendijk - Riba djabièrnè 30 di novèmber alrededor di 17.30'or di atardi, a drenta notofikashon di un lèk na un pòmp di gasolin situá na Kaya Neerlandia. E lèk aki a pone gasolin kore riba Kaya.
Konstrukshon lihé bibienda sosial i lista di espera mas kòrtiku
Kralendijk - Bestuurscollege ta sòru den koperashon estrecho ku Hulanda i Fundashon Cas Boneriano, FCB, pa konstruí lihe kas di hur den kategoria di bibienda sosial i sòru tambe pa lista di espera pa e tipo di kasnan akí bira mas kòrtiku.


text:
ORANJESTAD – Departamento di Progreso Laboral ta publica e vacaturanan pa e periodo 2 – 6 november 2019.
Departamento di Progreso Laboral, seccion “Arbeidsbemiddeling en Reintegratie” ta trece na conocemento di publico e vacaturanan den sector priva. Ta invita tur hende cu ta buscando trabou pa revisa e listanan di vacatura.
Si bo ta interesa, pasa libremente na DPL situa na Sero Blanco 4 cu un extracto di Censo (Awg 5.00) hunto cu bo cedula, paspoort of rijbewijs di dialuna te cu diabierna for di 07:30am te cu 12:00am y di 1.00pm te cu 4.30pm,
Tur empresa cu tin vacatura por tuma contacto libremente cu DPL na tel: 521-5555 of fax 582- 5353.


text:
ORANJESTAD – Prome minister Evelyn Wever a informa noticiacla.com diahuebs durante un conferencia extraordinario, cu su persona mes lo asumi e carteranan di minister saliente Otmar Oduber. “Pa e siguiente oranan, ami ta tuma encargo di e cartera te ora cu nos finalisa cu nos parlamento ta completo bek, cu sra Marisol Lopez Tromp ta bek for di Hulanda, y nos por finalisa pa e tambe huramenta” Wever a bisa e portal aki. El a sigura e portal aki cu tur esaki (e cambionan) lo sosode prome cu reces di pasco otro siman. “Tur cos ta bay tuma lugar prome cu reces” Wever a bisa.
STOELENDANS
Ora cu na september ultimo Otmar Oduber a anuncia su retiro pa december 2019 como minister, a surgi e pregunta ken ta reemplasa Oduber. A bira conoci hopi liher cu lo 'reshuffle' den e partido POR, y actual parlamentario Marisol Lopez Tromp lo reemplasa Oduber como minister, mientras cu Dellanire Maduro, ta bira e parlamentario nobo pa e partido tambe. Maduro tabata riba e lista di partido y a profila su mes como un experto riba tereno medico. E lo bira e parlamentario mas hoben di Parlamento di Aruba.
ORANJESTAD – Un frase den e comentario di e colegio di supervision financierto CAFt riba e presupuesto 2020, a revela cu gobierno di Aruba ta bay bende licensia pa cultiva cannabis na Aruba tambe, siendo cu inicialmente a bisa cu ta duna permiso pa importa solamente. Minister di Salud Dangui Oduber a confirma e aprobacion dialuna pa noticiacla.com, riba pregunta di e portal aki. Esta cu gobierno ta bay duna e permiso ey tambe.
ORANJESTAD - DI ta calcula cu tin alredor di 4000 tereno erfpacht bashi cu a wordo otorga pa contrui cas y te awe no tin nada construi. Asina nan a informa den un comunicado di prensa diaranson. “DIP ta bay cuminsa actua riba esnan cu tin tereno erfpacht bashi” e comunicado ta sigui bisa.
ORANJESTAD – Mirando e situacion di e ultimo dianan unda cu un scol a conoce un acto teribel di candela causando daño serio na por lo menos dos local, gobierno di Aruba (lesa: minister di husticia Andin Bikker) a anuncia cu nan ta bay hinca scolnan tambe den e scope di seguridad di Aruba y cu esaki e.o. instala sistema di alarma silencioso y pa alarma, cu por proteha e scolnan miho. A bishita Colegio Arubano tambe dialuna mainta pa asina atende cu otro problema di scol, unda cu den e caso aki tabatin menasa pa un posibel tiramento. E caso ey mientrastanto ta soluciona (a detene e sospechoso), pero e ta keda un preocupacion pa cu scolnan na Aruba.
ORANJESTAD – Durante su bishita cortico di un dia, minister Hulandes Raymond Knops dialuna a bishita e.o. e facilidad na IMSAN (Instituto Medico di San Nicolas), unda cu aki tambe, mescos cu otro facilidad, el a keda impresiona cu e calidad halto di facilidad medico cu tin presente eynan, y tambe e tarea cu e instituto ta logra door di traha hunto cu Baptist Health Center na Miami, Merca pa por haya specialidad halto, cu ta pone cu por trata hende aki na Aruba mes y no mester transporta nan den exterior, manera Colombia. “Esey ta haci tambe cu bo ta crea facilidad local entre paisnan manera Aruba, Bonaire y Corsou y facilidad pa trata hende aki mes” Knops a bisa. “Di berdad, algo cu ta un bon inversion pa pais Aruba” Knops a bisa.
EAGLE. - Minister Dangui Oduber a confirma e exit di Ezzard Cilie na Hospital pa noticiacla.com dialuna anochi. Manera ta conoci, for di luna di juni 2019 ja caba minister Oduber a expresa e deseo pa busca un remplazante pa sr Ezzard Cilie cu ta director bedrijfsvoering na hospital considerando e hecho cu su contrato lo a termina na december 2019 y a yega su edad di pensioen. E minister no tawata di acuerdo cu maneho di hospital. Hunta di supervision no tawata di acuerdo cu esaki y hasta kier a prolonga contrato di sr Cilie y no a percura pa busca su remplazante.
ORANJESTAD – “Mi ta constata cu loke cu ta ofreci den e carta, por lo menos esey lo no ta realisabel”. Asina minister Hulandes Raymond Knops a contesta noticiacla.com dialuna den un conferencia di prensa riba e carta cu premier Wever a ofrece na e mandatario Hulandes aña pasa, como solucion pa e situacion financiero di Aruba, entre nan e tema di begrotingskamer’, cu gobierno di Aruba kier introduci. Entre e ‘oferta haci’, Wever a pidi Hulanda tempo di 7 pa 8 luna pa CAFt sigui haci e trabou di supervision, y pa despues di e periodo ey, gobierno di Aruba introduci su begrotingskamer cu lo mester ta cla pa e tempo ey. Hulanda sinembargo, tin otro pensamento.


text:
Willemstad, Novèmber 20, 2019 – Djarason dia 20 di Novèmber 2019, CHATA a organisá e di kuater i último reunion pa su miembronan pa e aña aki. E reunion a tuma lugá na Curaçao Marriott Beach Resort na Piscadera, ku resientemente a habri su portanan.
Kada kuartal CHATA ta organisá un reunion pa su miembronan kaminda nan ta haña e oportunidat pa informá nan mes riba diferente tópiko i tambe pa interkambiá konosementu i eksperiensianan ku otro miembronan. Den e reunion aki, tabata presente Promé Minister Eugene Rhuggenaath, Emile Gourieux di STR, Richard van Ginkel i Babette Luijten di Ripple, Gofrie van Lieshout, representante di e projekto “Kla Pa Turismo”, Anushka Cova di Investment Team, Roy Jansen di Grant Thornton i Rob Vazquez, representante di Clarium Managed Services. Tabata un mainta kargá ku tópikonan interesante pa loke ta trata e desaroyo di turismo di Kòrsou.
Promé Minister Eugene Rhuggenaath: “Sektor turístiko mester keda konsistente”
Aparte ku tin un kresementu positivo pa loke ta trata turismo, Sr Rhuggenaath a menshoná ku e sector turístiko mester keda sostenibel, fuerte i mas konsistente. Pa loke ta trata Strategia di Kresementu pa Kòrsou, CTB, CHATA i Ministerio di Desaroyo Ekonómiko mester sigi traha huntu pa por krese riba e tereno aki. Tambe Promé Minister a menshoná ku kambionan positivo a wòrdu hasí pa loke ta trata dunamentu di pèrmit. E proseso pa apliká pa un pèrmit a wòrdu simplifiká. Un ehèmpel ta ku sektor di horeca ta pidi awendia 4 pèrmit, enbes di 11, manera tabata e kaso anteriormente.
Miles Mercera, CEO di CHATA: “Mester traha huntu pa engrandesé nos turismo”
Pa loke ta trata e posishon di CHATA, Miles Mercera ta enfoká ku e organisashon tin un bon komprendementu ku gobiernu. Tin diferente proyekto ku a wòrdu lansá kaminda CHATA, ku diferente ministerio, ta traha huntu, ku e meta pa engrandesé i sostené nos sektor turístiko. Aparte di ‘Kla pa Turismo’, CHATA huntu ku Gobiernu di Kòrsou a lansa “Proyekto Turi”, kaminda esnan ku ta ofresé alohamentu mester registrá obligatoriamente.
Emile Gourieux di STR: “2019 ta e mihó aña pa sektor di turismo di Kòrsou”
Ku grafiknan interesante, Emile Gourieux a enfoká riba e desaroyo positivo pa loke ta trata sektor turístiko di Kòrsou. E ta konkluí ku e ultimo 2 añanan tabata sumamente positivo pa Kòrsou i pa loke ta trata 2019, ta e aña ku a konosé mas kresementu den turismo.
Anushka Cova di Investment Team: “Invershonnan ta kresiendo”
E presentashon di Anushka Cova, representante di Investment Team, a enfoká riba e proyektonan hotelero ku lo wòrdu realisá entre 2019 pa 2023. Proyektonan manera Santa Martha, The Shore, Corendon, Marriott Courtyard, Chogogo, Renaissance, Ritz Village, Dreams, Grand View, Brion City, The Wharf, Majestic Hotel i tambe Marriott Autograph ta mustra ku e industria di invershon ta kanando su kaminda positivamente.
Richard van Ginkel i Babette Luijten di Ripple: “Mester pone Kòrsou riba mapa komo un isla sostenibel
Huntu ku kresementu, mester tin konsientisashon pa loke ta trata un eksperensia sostenibel. E kompanía Ripple ta enfoká riba konsientisashon pa loke ta trata un Kòrsou mas “green”, efisiente i saludabel.
Gofrie van Lieshout, di e proyekto “Kla Pa Turismo”: djasabra 23 di novèmber 2019
CHATA huntu ku Ministerio di Desaroyo Ekonómiko (MEO) i Ministerio di Desaroyo Sosial, Labor i Bienestar (SOAW) a lansa e proyekto “Kla Pa Turismo” ku ta forma parti di Strategia di Kresementu pa Kòrsou i ta duna oportunidat pa 300 persona keda entrená i prepará pa un trabou sigurá den sektor di turismo. Personanan ku ta interesá pa forma parti di e proyekto i traha den sektor di turismo por akudí djasabra 23 di novèmber 2019 di 9 or di mainta pa 5 or di atardi na Marnix College Cas Cora.
Rob Vazquez, representante di Clarium Managed Services : “mester di un bon strategia di seguridat sibernétiko
Rob Vazquez a duna un presentashon tokante “cyber attacks” ku lamentablemente ta dominando den e region di Karibe, pa loke ta trata sektor di hospitality. Clarium Managed Services ta duna e servisio na klientenan pa por tin un programa sibernétiko riba nivel ku un bon strategia di seguridat.
Despues di e presentashonnan ariba menshoná, e miembronan di CHATA a disfrutá di un almuerso huntu ku e presentashon motivashonal di Roy Jansen di Grant Thornton, ku tabata enfoká riba liderazgo i team development.


text:
Openbaar Ministerie-Curacao-Sint Maarten-BES Islands
Kòrsou
Poseshon di pepper spray òf gas lakrimógeno den blèki sea na kas of riba kaya públiko no ta permití. E supstanshanan aki ta kai bou di e Ordenansa di Arma di Kandela 1930, konkretamente un arma destiná pa "sprèit gasnan tóksiko, sofokante òf ku ta hasi indefenso". Den ártikulo 1 di e Ordenansa di Arma di Kandela ta trata e tipo di armanan aki dje mes manera ku armanan di kandela. E kondena máksimo ku por ser imponé pa esaki ta kuater aña.
Trata di hende ta un delito serio i ta un violashon grave di e derechonan humano. Eksplotashon ta sentral denter di e konsepto aki i e sirkunstanshanan ku e víktimanan di trata di hende ta haña nan mes aden ta generalmente chokante. Eksplotashon di hende ta sosodé den diferente variante i sektornan. E variante mas konosí ta eksplotashon den e sektor di prostitushon. Víktimanan, generalmente hende muhé, hopi biaha ta wòrdu saká for di un otro pais bou di promesanan falsu.
Hòbennan ta nos futuro. E hòbennan di awor ta e adultonan di mañan. Adultonan – te ku un sierto punto - tin influensha riba e desaroyo di hòbennan. E influensha ei ta un responsabilidat ku henter komunidat mester ta konsiente di dje. Derecho penal por solamente kontribuí parsialmente den e fomento di e desaroyo di hòbennan.
Atrakonan tin un impakto enorme riba víktimanan i nan ambiente i ta soru pa un sentimento grave di insiguridat. Atrakadónan por lo tanto por konta riba kondenanan pisá. Ministerio Públiko i polis ta traha den estrecho kolaborashon ku otro pa redusí e kantidat di atrakonan. Negoshantenan tin un papel importante den prevenshon di atrakonan (dor di pone vigilansia i/òf vigilansia ku kámera). Siudadanonan ta yuda den solushoná atrakonan.
Violensia relashonal ta violensia komete den relashonan amoroso i den seno famiar te den terser grado. E tema tin atenshon spesial di Ministerio publiko desde 2004. Na 2010 a adapta e instrukshon i na 2017 esaki a haña atenshon spesial komo un instrukshon pa BES, Sint Maarten i Korsou. Minsiterio Publiko ta persigui tur kaso di violensia relasonal


text:
Minister Plenipotenciario Guillfred Besaril a atende – den nomber di minister di Cultura di Aruba sra. Xiomara Ruiz-Maduro – e reunion di UNESCO na Paris.
Den e seccion special pa e ministernan di Cultura, a trata diferente topico, manera cultura y patrimonio cu mester funciona como energia pa dialogo y paz. Despues a pasa pa papia riba cultura como e curazon di educacion y asina bira un dimension fundamental pa desaroyo pa e ser humano y tambe pa innovacion.
Otro tema cu a keda trata ta esun di inversion den cultura pa desaroyonan sostenibel y empleo. E ultimo tema a bai riba cultura den espacio publico, cu mester ta un motor pa transformacionan social y urbano.
Minister Besaril a bisa di ta contento di por a representa Aruba na e reunion di UNESCO aki riba e tema di cultura pa asina por ta na altura di e ultimo desaroyonan y comparti esaki cu su colega minister di Aruba.


text:
Ehèmpelnan di algun di e preguntanan ku Ombudsman a hasi, ta si deréchinan humano ta sufisiéntemente protehá na Kòrsou i si deréchinan humano ta konta tambe pa migrántenen. Partisipashon na e enkuesta tabata anónimo i e resultádonan entretantu ta disponibel riba e website di Ombudsman. E resultado final di e enkuesta lo keda entregá na gobièrnu di Kòrsou.
RESULTADO DI ENKUESTA DI DERECHINAN HUMANO
Ombudsman di Kòrsou resiéntemente a finalisá un enkuesta relashoná ku e situashon di derechinan humano na Kòrsou. Pa medio di diferente pregunta a haña informashon tokante e nivel di konosementu na Kòrsou pa loke ta trata deréchinan humano.
- Grafieken mensenrechten.pdf(171,79 KB)
Document download informatie:
- Een pdf-bestand kunt u openen in verschillende pdf-lezers, zoals Adobe Acrobat Reader.
Entrega keho
Tur hende tin derechi di hasi un petishon na Ombudsman pa hasi un investigashon riba e manera ku un organo gubernamental komporta su mes den sierto situashon ku un siudadano of persona di legal.
Orario di ofisina
Nos ora nan di ofisina ta di djaluna te ku djabierne.
Inloop: 08.30 - 11.30
Sita: 14.00 - 15.30


text:
Cambio den Kiesverordening: argumento, e proceso legislativo y un ‘boycott’ [entrevista]
ArenaPoliti.co a aserca sr. Dangui Oduber pa repasa e proceso legislativo cu a tuma luga te na e momentonan aki, su argumentonan pa e cambio en cuestion y pakico e ta di opinion cu fraccion AVP y presidente di Parlamento sra. Wyatt-Ras a ‘boycotea’ tratamento di e ley aki. Sr. Oduber tambe ta contesta si MEP lo aplica e cambio proponi pa e eleccion venidero, y si e manera di parti restzetels tambe merece un cambio.
Kico ta bo argumentonan/hustificacion pa introduci e cambio aki den nos kiesverordening?
Dangui Oduber: “Mi ta kere cu un miembro di Parlamento mester tin e apoyo di e votado pa e por representa e votado den Parlamento di Aruba. Den mi opinion e unico mecanismo pa midi si un politico tin e apoyo di e votado ta a base di conteo di e votonan cu e politico ricibi y no e posicion (number) cu un lider di partido duna e politico riba un lista politico. Mirando cu mas persona ta participa na eleccion den mi opinion un comparacion ta necesario, pues esun cu tin mas voto personal tin cu bay dilanti y drenta Parlamento.”
Den mi opinion e unico mecanismo pa midi si un politico tin e apoyo di e votado ta a base di conteo di e votonan cu e politico ricibi …”
“Ora un politico sa cu a base di e cantidad di voto cu e ricibi e por drenta Parlamento di Aruba y cu e no ta depende di ningun hende, e por eherce su tarea como Miembro di Parlamento na un forma mas independiente dunando asina tambe mas contenido na articulo III.16, paragrafo 3, di Nos Constitucion, esta cu cada Miembro di Parlamento mester vota segun su propio pensamento (stemmen zonder last).”
Con e proceso legislativo a bay?
Dangui Oduber: “E proceso mes a cuminsa for di December 2016 na momento cu mi persona a dirigi un carta na prome minister di Aruba Mike Eman pa puntre kico ta posicion y pensamento di gobierno di Aruba referente e cambionan cu mi ta proponiendo.
Na prome luga mi a studia nos Constitucion, e Kiesverordening, e Memorie van Toelichting di e Kiesverordening y tambe literatura (Handboeken) riba e tereno aki na Aruba y otro paisnan den Reino y hunto cu mi colega di partido Evelyn Wever-Croes y conseheronan nos a traha un iniciativa di ley pa cambia e Kiesverordening y tambe nos a traha un concept Memorie van Toelichting. E dos documentonan aki ami y colega Evelyn Wever-Croes a entrega cerca Presidente di Parlamento di Aruba riba 28 maart 2017 cu e peticion pa e proceso legislativo cuminsa cana. Mi a entrega tambe un copia na Raad van Advies y Directie Wetgeving en Juridische Zaken.”
“Raad van Advies a revisa e iniciativa di ley y a manda su conseho pa presidente di Parlamento di Aruba riba 10 mei 2017 cu na su turno a comparti esaki cu e miembronan di Parlamento.
Nos a revisa e conseho di Raad van Advies y a base di esaki nos a ahusta e iniciativa di ley y e concept Memorie van Toelichting, cu nos a entrega na Raad van Advies y na Presidente di Parlamento di Aruba.”
Lamentablemente presidente di Parlamento di Aruba a desvia di e sistema usual y riba peticion di un miembro di fraccion di AVP a pidi un conseho di Sociaal-Economische Raad.”
“Despues di esaki nos a puntra presidente di Parlamento di Aruba pa pone un fecha pa e iniciativa di ley wordo trata. Lamentablemente esaki no a tuma luga ya cu un miembro di Parlamento a pidi presidente di Parlamento di Aruba pa pidi un conseho na Sociaal-Economische Raad. Pa medio di un carta Sociaal-Economische Raad a informa Presidente di Parlamento di Aruba riba 28 juli 2017 cu e conseho di Sociaal-Economische Raad a wordo manda pa Minister di Algemene Zaken.”
Pakico bo ta di opinion cu fraccion AVP y/of presidente di Parlamento sra. Mervin Wyatt-Ras a ‘boycotea’ tratamento di e ley aki?
Dangui Oduber: “Ora cu nos a cambia e iniciativa di ley pa cambio di e Kiesverordening y e concept Memorie van Toelichting conforme e conseho di Raad van Advies y nos a adresa tur comentario di Raad van Advies, e iniciativa di ley pa cambio di e Kiesverordening por a wordo trata den Parlamento di Aruba. Lamentablemente presidente di Parlamento di Aruba a desvia di e sistema usual y riba peticion di un miembro di fraccion di AVP a pidi un conseho di Sociaal-Economische Raad.
Fuera cu e procedimiento aki ta inusual, e ta contra e Landsverordening Sociaal-Economische Raad (AB 1987 no. 103), cu ta prescribi den articulo 2, cu Sociaal-Economische Raad ta conseha Gobierno di Aruba riba peticion di un of mas minister y tambe nan por conseha Gobierno riba nan propio iniciativa. Presidente di Parlamento di Aruba mester a informa e miembro di fraccion di AVP cu su peticion pa pidi un conseho di Sociaal-Economische Raad ta contra leynan di Aruba y pone un fecha pa e iniciativa di ley wordo trata. Si Gobierno di Aruba y/of un di su ministernan tawata kier a haya un conseho di Sociaal-Economische Raad, nan mester a puntra esaki. Segun e leynan di Aruba esey no tawata e funcion di presidente di Parlamento di Aruba.
Mirando con esaki a bay ta mustra cu a trata na pospone e votacion di e ley aki pa despues di eleccion pa Parlamento di Aruba.”
Presidente di Parlamento di Aruba mester a informa e miembro di fraccion di AVP cu su peticion pa pidi un conseho di Sociaal-Economische Raad ta contra leynan di Aruba y pone un fecha pa e iniciativa di ley wordo trata.”
MEP lo aplica e concepto di secuencia di voto pa eleccion 2017 a pesar cu e no a bira un ley?
Dangui Oduber: “Nos di MEP ta para tras di e iniciativa aki y nos ta kere den dje. E ta un decision di congreso di partido cu a wordo ratifica den partijraad. Nos no mester firma ningun protocol y ningun gentleman’s agreement pa nos por tene nos mes na dje. Sinembargo e no ta ancra den ley te ainda. Nos di MEP y ami personalmente a keda hopi desapunta cu e ley no a wordo trata ainda.”
Nos no mester firma ningun protocol y ningun gentleman’s agreement pa nos por tene nos mes na dje.”
Bo ta di opinion cu e sistema di parti restzetels tambe mester di un cambio? Pakico si/no?
Dangui Oduber: “Tin hopi opinion y pensamento referente e reparticion di restzetel. Pa haci e cambionan aki e ta rekeri cambionan mas drastico den bo kiesverordening. E regla number 1 di nos kiesverordening ta cu e partido mester por yega na un asiento (kiesdeler) y berdad ta hopi biaha un partido chikito ta yega hopi serca pero toch no ta logra. E reglanan di wega ta cu e partido mester saca asiento prome.
E sistema actual ta traha diferente ya cu ta trata di un sistema di “grootste gemiddelden”. Ta sigur cambionan cu nos mester por pensa riba nan y considera pa haci’e mas democratico posibel.”
Imagen: carta di SER relaciona cu conseho di SER riba e ley di iniciativa di sr. Dangui Oduber pa cambia Kiesverordening
Dangui Oduber: “For di maart 2017 nos a presenta e concepto di ley di iniciativa pa laga e politico cu mas voto drenta parlamento!
Fraccion di AVP a boycotea e tratamento di ley aki promer cu recess usando e argumento cu nan kier conseho di Sociaal Economisch Raad (SER) promer cu trata esaki.
Wel, e CONSEHO ta CLA y pueblo ta pidi presidente di parlamento pa yama e reunion aki promer cu Eleccion!!!”
ArenaPoliti.co tambe a puntra lider di fraccion di AVP, sr. Marlon Sneek, su opinion riba e cambio di secuencia y e posibel necesidad pa cambia e sistema di parti restzetels. Na momento di publicacion di e articulo aki ArenaPoliti.co no a ricibi contesta di sr. Sneek riba e preguntanan ainda. Su contestanan lo wordo publica riba ArenaPoliti.co si nos ricibi nan.
Expresionnan haci den e articulo aki no necesariamente ta refleha opinion di ArenaPoliti.co


text:
Top FAQ's
Ora e dokter di cas haya cu ta necesario y cu e como bo dokter di cas no por yuda bo of no por yuda bo mas paso ta rekeri di cuido specialisa. Sin embargo, despues di e diagnostico of tratamento di e specialista, semper e pashent por bay bek na man di su dokter di cas pa sigui haya e cuido via su dokter di cas.
Awendia e mayoria di e dokternan di cas ta haci uzo di Traige. Traige ta e evaluacion di pashentnan den diferente categoria, na unda nan ta wordo clasifica segun e gravedad di e sintomanan, lesionnan y malesa. E (traige) ta wordo aplica na Spoed Eisende Hulp (SEH) di hospital y na e dokter di cas na warda pa por determina e urgencia di pashentnan cu ta yega. E meta di Traige ta pa establece prioridad y dicidi cua pashentnan mester haya tratamento medico prome y cua pashentnan por warda un tempo cortico of largo riba ayudo. Den oficina di e dokternan di cas ta poniendo cada biaha mas atencion na Traige hustamente pa contesta y guia den bon direccion e cantidad grandi di e pashentnan y pa percura cu e cuido wordo duna na e bon momento. Pa e motibo ey mes, e assistente di e dokter di cas lo haci abo como pashent pregunta pa asina yuda bo mas miho.
No mester tin miedo pa conta e asistente di dokter loke ta pasabo. Cada asistente di dokter ta traha bou secresia medico igual cu e dokter di cas y tur otro dunado di servicio den e cadena di cuido medico na Aruba.
E praktijkondersteuner ta un persona studia riba e nivel HBO y cu amplio experiencia den e ramo di cuido di pashent. E rol di e praktijkondersteuner ta pa asisti e dokter di cas den e cuido y guia di pashentnan diabetico of pashentnan cu malesanan cardiovascular. E praktijkondersteuner ta e persona cu ta duna e pashent informacion, guia y motivacion pa e pashent por keda cumpli cu su controlnan regular y pa e pashent cumpli cu e tumamento di su remedinan segun prescripcion di e dokter di cas. E praktijkondersteuner ta traha independiente, siguiendo e plan di tratamento di e dokter di cas y bou di e responsabilidad di e dokter di cas. Por wak ambos como un ekipo trahando hunto na bienestar di e pashent.
AZV ta stimula e prome liña di cuido. E dokter di cas ta un profesional medico cu a siña pa duna tratamento y cuido medico riba un tereno masha amplio mes incluyendo e guia pa personanan cu malesa cronico. Banda di esey, e dokter di cas ta un persona di confianza cu kende e pashent por consulta tur su sintomanan incluyendo su bienestar y of malesanan den famia. Esaki ta nifica cu tin hopi malesa cu e dokter di cas mes por trata.


text:
Bureau MFA cu anochi informativo “Prevencion di Crimen den Bario”
Bureau MFA conhuntamente cu Cuerpo Policial Aruba ta invita bo pa atende un anochi informativo encuanto “Prevencion di Crimen den Bario”. E anochi informativo aki lo tuma luga na tur tres MFA cuminsando e siman aki dia 6 di juni na MFA Noord, sigi pa MFA Paradera dia 13 di juni y MFA Savaneta dia 20 di juni.
Sr. Lito Lacle y Sra. Liliana Rasmijn, Voceronan di Cuerpo Policial Aruba, lo tey presente pa elabora ariba e topico aki, cu ta uno hopi actual. Meta di e anochi ta pa conscientisa e pueblo di Aruba y tambe duna tips riba prevencion y con pa proteha bo cas. Orario lo ta di 7.00 pm pa 8.00 pm. Entrada ta completamente gratis. Pa mas informacion por yama MFA Noord na 281-0001, MFA Paradera na 281-0005 of MFA Savaneta na 281-0010.
Mision di Bureau MFA ta pa ofrece diferente servicio sea publico of priva mas efectivo y mas serca di cas y tambe promove y facilita e participacion y interaccion social y cultural di e ciudadanonan den comunidad sea cu actividadnan educativo, recreativo y social/cultural pa tur edad.Scroll To Top